ଭୁବନେଶ୍ୱର, ଜୁନ୍ ୧ (ଲୋକାଲ ୱାୟାର): ଓଡ଼ିଶାର ଶ୍ରୁତିକା ପାଢ଼ୀ ସମ୍ମାନଜନକ ସ୍କ୍ରିପସ ନ୍ୟାସନାଲ ସ୍ପେଲିଂ ବି ଜିତିଛନ୍ତି । ଆମେରିକାର ନ୍ୟାସନାଲ ହାରବର, ମେରିଲ୍ୟାଣ୍ଡର ଗେଲର୍ଡ ନ୍ୟାସନାଲ ରିସର୍ଟରେ ଏହି ପ୍ରତିଯୋଗିତା ଅନୁଷ୍ଠିତ ହୋଇଥିଲା ।
ଇଏସପିଏନ ଚ୍ୟାନେଲରେ ଏହା ଆମେରିକାରେ ପ୍ରସାରିତ ହୋଇଥିଲା । ପ୍ରତିଯୋଗିତାର ୯୪ ବର୍ଷର ଇତିହାସରେ ପ୍ରଥମ ଥର ପାଇଁ ଦୁଇ ଜଣରୁ ଅଧିକ ସହ-ବିଜେତାଙ୍କ ନାମ ଘୋଷଣା ହୋଇଥିଲା ।
ଆଠ ଜଣ ସହ-ବିଜେତା ପାଞ୍ଚଟି ଲଗାତର ପରେଫକ୍ଟ ରାଉଣ୍ଡ ପରେ ଶେଷ ୪୭ଟି ଶବ୍ଦର ସଠିକ ବନାନ କରି ଐତିହାସିକ ବିଜୟ ହାସଲ କରିଥିଲେ । ଅଭୂତପୂର୍ବ ଭାବେ ଆଠ ଜଣ ବିଜେତା ହୋଇଥିବା ଏହି ପ୍ରତିଯୋଗିତାରେ ୨୦ଟି ରାଉଣ୍ଡ ଥିଲା ।
ଆଲାବାମା, କାଲିଫର୍ଣ୍ଣିଆ, ମେରିଲ୍ୟାଣ୍ଡ, ନ୍ୟୁ ଜର୍ସି, ପେନସିଲଭାନିଆ ଓ ଟେକ୍ସାସରୁ ଆସିଥିବା ବିଜେତାଙ୍କ ମଧ୍ୟରେ ୬ ଜଣ ପୁଅ ଓ ୨ ଜଣ ଝିଅ ଥିବା ବେଳେ ସେମାନଙ୍କ ବୟସ ୧୨ରୁ ୧୪ ବର୍ଷ ଥିଲା । ସେମାନଙ୍କୁ ଅକ୍ଟୋ-ଚାମ୍ପସ ବା ଅଷ୍ଟ ବିଜେତା ବୋଲି କୁହାଯାଉଛି ।
ଏହି ବିଜେତାମାନଙ୍କ ନାଁ ହେଲା ରିଷିକ୍ ଗନ୍ଧାଶ୍ରୀ, ଏରିନ ହୋୱାର୍ଡ, ସାକେଥ ସୁନ୍ଦର, ଶ୍ରୁତିକା ପାଢ଼ୀ, ସୋହମ ସୁଖତାଙ୍କର, ଅଭିଜୟ କୋଦାଲି, କ୍ରିଷ୍ଟୋଫର ସେରାଓ ଏବଂ ରୋହନ ରାଜା । ଆଠ ଜଣଙ୍କ ମଧ୍ୟରୁ ୬ ଜଣ ମୂଳ ଭାରତୀୟ ବଂଶୋଦ୍ଭବ ଛାତ୍ରଛାତ୍ରୀ । ୫୫୦ ଜଣ ପ୍ରତିଯୋଗୀଙ୍କୁ ପଛରେ ପକାଇ ବିଜେତାମାନେ ୫୦ ହଜାର ଡଲାର ଲେଖାଏଁ ପୁରସ୍କାର ଅର୍ଥ ପାଇଛନ୍ତି ।
ଶ୍ରୁତିକାଙ୍କ ବାପା ଉମାଶଙ୍କର ପାଢ଼ୀ ଓ ମା ସୁଜାତା ସାବତ ଉଭୟ ଓଡ଼ିଶାର ବାସିନ୍ଦା । ଶ୍ରୁତିକାଙ୍କ ବାପା ବୁର୍ଲା ଇଂଜିନିୟରିଂ କଲେଜ, ସମ୍ବଲପୁରରୁ ଇଲେକ୍ଟ୍ରିକାଲ ଇଂଜିନିୟରିଂ ସ୍ନାତକ । କିଣ୍ଡରଗାର୍ଟେନରେ ପଢ଼ିବା ବେଳୁ ଶ୍ରୁତିକା ଅନେକ ପ୍ରତିଯୋଗିତାର ଫାଇନାଲିଷ୍ଟ ହେବା ସହ ବହୁ ସଂଖ୍ୟାରେ ସ୍ଥାନୀୟ, ଆଞ୍ଚଳିକ ଓ ଜାତୀୟ ସ୍ପେଲିଂ ବି ପ୍ରତିଯୋଗିତା ଜିତି ଆସୁଛନ୍ତି ।
ବିଗତ କିଛି ବର୍ଷ ହେଲା ଶ୍ରୁତିକା ଅନେକ ପ୍ରକାର ସ୍ପେଲିଂ ଓ ଭକାବୁଲାରି ପ୍ରତିଯୋଗିତାର ଆଞ୍ଚଳିକ ତଥା ଜାତୀୟ ପର୍ଯ୍ୟାୟରେ ଭାଗ ନେଇ ଉଲ୍ଲେଖନୀୟ ସଫଳତା ହାସଲ କରିଛନ୍ତି ।
ଭୁବନେଶ୍ୱର,ଏପ୍ରିଲ ୨୯ (ଲୋକାଲ ୱାୟାର) ଏପ୍ରିଲ ମାସରେ ଖରାର ପ୍ରକୋପ ବଢ଼ିଚାଲିଛି । ଆଉ ଥଣ୍ଡା ତଥା ତାଜା ପାନୀୟର ଚାହିଦା ବି ବଢ଼ିଛି । ଋତୁକାଳୀନ ଫଳରେ ପ୍ରସ୍ତୁତ ପାନୀୟ କିଣି ତୃଷା ନିବାରଣ କରିହେଉଛି ।
ଓଡି଼ଶାର କିଛି ପାରମ୍ପରିକ ଗ୍ରୀଷ୍ମକାଳୀନ ଥଣ୍ଡା ପାନୀୟକୁ ନେଇ ଲୋକାଲ ୱାୟାରର ଏହି ଉପସ୍ଥାପନା କେବଳ ଆପଣଙ୍କ ତୃଷା ମେଣ୍ଟାଇବ ନାହିଁ ଗରମରୁ ବି ରକ୍ଷା କରିବ । ଏସବୁ ମଧ୍ୟରୁ ଅଧିକାଂଶ ପାନୀୟକୁ ଘରେ ସହଜରେ ପ୍ରସ୍ତୁତ କରିହେବ ।
ବେଲପଣାଃ ପ୍ରଭୁ ଜଗନ୍ନାଥଙ୍କୁ ପ୍ରସାଦ ଭାବରେ ଅର୍ପଣ ହୁଏ ବେଲପଣା । ବେଲକୁ ପାଣିରେ ଚକଟି ଏଥିରେ ଛେନା, କଦଳୀ ଚକଟା, କୋରା ହୋଇଥିବା ନଡ଼ିଆ ଓ କିଛି ମସଲା ମିଶାଇ ପଣା ତିଆରି ହୁଏ । ଏହା ପେଟ ଅଲସର ଚିକିତ୍ସା ପାଇଁ ବେଶ ଉପକାରୀ ଓ ଅଂଶୁଘାତ ରୋକେ ।
ପାଳୁଅଃ ଦକ୍ଷିଣ ଓଡ଼ିଶାରେ ଏହି ସ୍ୱାସ୍ଥ୍ୟକର ପାନୀୟ ପ୍ରସ୍ତୁତ ହୁଏ । ପେଟ ଥଣ୍ଡା ରଖୁଥିବା ପାଳୁଅରେ ଚିନି/ଗୁଡ଼/ମିଶ୍ରି ପକାଇ ଏଥିରେ ଦହି ଓ ଗୁଜୁରାତି ମିଶାଇ ଏହି ସୁସ୍ୱାଦୁ, ସ୍ୱାସ୍ଥ୍ୟକର ପାନୀୟ ପ୍ରସ୍ତୁତ ହୁଏ । ଏହାକୁ ଖାଲି ପେଟରେ ସେବନ କରାଯାଏ ।
ଲଣ୍ଡା ବଗୁଲି ଦହି ସରବତଃ ଇଣ୍ଟରନେଟରେ ସବଜା ମଂଜିର ଉପକାରିତା ସଂପର୍କରେ ଅନେକ ତଥ୍ୟ ଉପଲବ୍ଧ । ସମସ୍ତଙ୍କ ରୋଷେଇ ଘରେ ଏହା ପ୍ରମୁଖ ସ୍ଥାନ ଗ୍ରହଣ କରିଛି ।
ସ୍ଥାନୀୟ ଭାବରେ ଲଣ୍ଡା ବଗୁଲି ଭାବରେ ପରିଚିତ ଏହି ମଂଜି ପେଟ ପାଇଁ ବେଶ ଉପାଦେୟ । ଚିନି ପାଣିରେ ବତୁରା ମଂଜିରେ ଦହି ମିଶାଇ ଏହା ପ୍ରସ୍ତୁତ କରାଯାଏ । ଥଣ୍ଡା ପାଣି ମିଶାଇ ଏହା ପିଇବାକୁ ଦିଆଯାଏ । ଫ୍ରୁଟି ଫ୍ଲେଭର ପାଇଁ ଏଥିରେ ଲେମ୍ବୁ ରସ ମଧ୍ୟ ମିଶାଇ ପାରିବେ ।
ଲସିଃ ସାରା ଦେଶରେ ଏହି ପାନୀୟ ଲୋକପ୍ରିୟ । ହେଲେ ଓଡ଼ିଶାରେ ସାମାନ୍ୟ ଟ୍ୱିଷ୍ଟ ଦେଇ ଏହାକୁ ଆହୁରି ସ୍ୱାଦିଷ୍ଟ କରାଯାଏ ।
ଘୋଳ ଦହିରେ କୋରା ଯାଇଥିବା ନଡ଼ିଆ, କାଜୁ, ମିଠା କ୍ଷୀର/ଖୁଆ/ରାବଡ଼ି ମିଶାଇ ଏହି ତୃପ୍ତିଦାୟକ ପାନୀୟ ପ୍ରସ୍ତୁତ ହୁଏ । ଯାହା ଗରମ ମୁକାବିଲାରେ ସାହାଯ୍ୟ କରେ । ଓଡ଼ିଶାର ରାଜଧାନୀରେ ବର୍ଷର ସବୁବେଳେ ଲସି ବିକ୍ରି ହୁଏ ।
ମାଣ୍ଡିଆ ପେଜଃ ଓଡ଼ିଶାର ବିଭିନ୍ନ ଆଦିବାସୀ ସଂପ୍ରଦାୟ ଗ୍ରୀଷ୍ମକାଳୀନ ପାନୀୟ ଭାବରେ ମାଣ୍ଡିଆ ପେଜ ବ୍ୟବହାର କରନ୍ତି ।
ମାଣ୍ଡିଆ ଗୁଣ୍ଡରେ ପେଜ ମିଶାଇ ଏହାକୁ କିଛିଦିନ ଢାଙ୍କୁଣୀ ଥିବା ପାତ୍ରରେ ରଖାଯାଏ । ଏକ ସ୍ୱାସ୍ଥ୍ୟକର ପାନୀୟ ଭାବେ ଏହା ପେଟ ଥଣ୍ଡା ରଖିବା ସହ ଗରମ ମୁକାବିଲାରେ ସାହାଯ୍ୟ କରେ ।
ଖଜୁରୀ ମିଶ୍ରି ସରବତଃ ଖଜୁରୀ ମିଶ୍ରି ତେଜରାତି ଦୋକାନରେ ମିଳେ । ଏହାକୁ ପାଣିରେ ବତୁରାଇ ଏଥିରେ ଲେମ୍ବୁ ରସ ମିଶାଇ ସୁସ୍ୱାଦୁ ଖଜୁରୀ ମିଶ୍ରି ସରବତ ପ୍ରସ୍ତୁତ କରାଯାଏ ।
ଖଜୁରୀ ମିଶ୍ରି ମଧୁମେହ ରୋଗୀଙ୍କ ପାଇଁ ଉପାଦେୟ ଓ ରକ୍ତଚାପ ନିୟନ୍ତ୍ରଣ କରିବାରେ ସାହାଯ୍ୟ କରେ ।
ଟଙ୍କ ତୋରାଣୀଃ ଆମ ତାଲିକା ଅସଂପୂର୍ଣ୍ଣ ରହିବ ଯଦି ସବୁଠାରୁ ଭଲ ଗ୍ରୀଷ୍ମକାଳୀନ ପାନୀୟର ଉଲ୍ଲେଖ ହେବ ନାହିଁ ।
ପୁରୀ ଜଗନ୍ନାଥ ମନ୍ଦିରରେ ମିଳୁଥିବା ଏହି ପାନୀୟ ସାରା ଓଡ଼ିଶାରେ ବେଶ ଲୋକପ୍ରିୟ । ରନ୍ଧା ଭାତରେ ପାଣି ଢାଳି ଭଲ ଭାବେ ମିଶାଯାଏ । ଏଥିରେ ଭୃଷଙ୍ଗ ପତ୍ର, ଲେମ୍ବୁ ପତ୍ର, ଲଙ୍କା ଓ ଲୁଣ ମିଶାଇ ଥଣ୍ଡା କରି ମାଟି ପାତ୍ରରେ ପରିବେଷଣ କରାଯାଏ ।
ଓଡ଼ିଶାର ଏ ସବୁ ପାରମ୍ପରିକ ଗ୍ରୀଷ୍ମକାଳୀନ ଥଣ୍ଡା ପାନୀୟ ପିଇ ନିଜକୁ ତାଜା କରି ନିଅନ୍ତୁ ।
ଗାଙ୍ଗୁରାମ ମିଠା ପଛର କାହାଣୀ; ଜାଣନ୍ତୁ ୫୦ ବର୍ଷର କଥା (ବିଶେଷ)
ଭୁବନେଶ୍ୱର, ଏପ୍ରିଲ ୨୩(ଲୋକାଲ ୱାୟାର): ଗାଙ୍ଗୁରାମ ମିଠା । ନାଁ ଯେମିତି ଟେଷ୍ଟ ସେମତି । ଦାମ୍ ବି ସେହିପରି ।
ଆଖିକୁ ସୁନ୍ଦର ଆଉ ପାଟିକୁ ସ୍ୱାଦିଷ୍ଟ । ଏହି ମିଠାର ସ୍ୱତନ୍ତ୍ରତା ରହିଛି । କିନ୍ତୁ ଆଜି ବି ଅନେକଙ୍କୁ ଏହା ପଛର କାହାଣୀ ଜଣାନଥିବ । ଆସନ୍ତୁ ଜାଣିବା ୫୦ ବର୍ଷର କାହାଣୀ ।
କ'ଣ ସେ ଗାଙ୍ଗୁରାମ ମିଠା? କ'ଣ ଏହାର ପରିଚୟ? ମିଠାର ନାଁ ଗାଙ୍ଗୁରାମ ନା ଦୋକାନର ନାଁ? ନା କାହାରି ନାମକରଣକୁ ଏହି ମିଠା ତିଆରି ହୋଇଆସୁଛି? କେହି ବି ଜାଣି ନାହାନ୍ତି ।
କିଏ କହୁଛି ଗାଙ୍ଗୁରାମ ବୋଲି ଜଣେ ଲୋକ ଥିଲେ, କିଏ କହୁଛି ମିଠାର ନାଁ ତ ଆଉ କିଏ କହୁଛି ଦୋକାନର ନାଁ । ଅଧିକ ପଚାରିଲେ କିଏ କହୁଛି ଆମେ ଜାଣିନୁ ।
ଏଭଳି ବିଭିନ୍ନ ପ୍ରକାରର କଥା ଶୁଣିବାକୁ ମିଳିଛି ଭିନ୍ନ ଭିନ୍ନ ମିଠା ଦୋକାନୀଙ୍କଠାରୁ । କିନ୍ତୁ କେହି ଠିକ୍ ଭାବେ କହିପାରି ନ ଥିଲେ ଗାଙ୍ଗୁରାମ ମିଠା ପଶ୍ଚିମ ବଙ୍ଗରୁ ଓଡ଼ିଶା ଆସିଲା କିପରି?
ବିଶେଷ କରି ରାଜଧାନୀରେ ଏହି ମିଠା ଦୋକାନ ବଂଶ ବିସ୍ତାର କଲା କିପରି । ଏସବୁ ପ୍ରଶ୍ନର ଉତ୍ତର ଖୋଜୁ ଖୋଜୁ ବିଷୟରେ ପଚାରି ବୁଝୁ ବୁଝୁ ଜଣାପଡ଼ିଲା ଏହା ପଛର କାରଣ ।
ଏହାପରେ ସାଂସ୍କୃତିକ ଅନୁଷ୍ଠାନ "ପ୍ରଗତୀ'ର ସମ୍ପାଦକ ସୁଧାଂଶୁ ମାରିକଙ୍କ ପାଖରେ ପହଞ୍ଚିଲୁ ।
ଯେ ପୂର୍ବରୁ ୨୫ବର୍ଷ ଧରି ରାଜଧାନୀରେ ମିଠା ବେପାର କରୁଥିଲେ । ତାଙ୍କଠୁ ମିଳିଲା ଗାଙ୍ଗୁରାମ ମିଠା ପଛର କାହାଣୀ । ସେ କଥା ଆରମ୍ଭ କଲେ କୋଲକାତାରୁ... ।
କୋଲକାତାର ହାଓଡ଼ାରୁ କାର୍ତ୍ତିକ ଚନ୍ଦ୍ର ପାଲ୍ ଏବଂ କାଳିପଦ ଘୋଷ ପ୍ରଥମେ ୧୯୬୯ ମସିହାରେ ଓଡ଼ିଶା ଆସିଥିଲେ ।
ବ୍ୟବସାୟ କରିବା ଇଚ୍ଛାରେ ସେମାନେ ପୁରୀରେ ପହଞ୍ଚିଥିଲେ । ଯଦିଓ ସେମାନେ ସମ୍ପର୍କରେ ଶଳା ଓ ଭିଣୋଇ ଥିଲେ ।
କାର୍ତ୍ତିକଙ୍କ ଶଳା ହେଉଛନ୍ତି କାଳିପଦ । ତାଙ୍କ ମାମୁ ମଧ୍ୟ କାର୍ତ୍ତିକ ଚନ୍ଦ୍ର ବୋଲି ଶ୍ରୀ ମାରିକ୍ କହିଥିଲେ ।
ପ୍ରଥମେ ପୁରୀର ମୋଚି ସାହି ଛକରେ ଗୋଟିଏ ଚାଳଘରେ ସେମାନେ ମିଠା ବେପାର ଆରମ୍ଭ କଲେ । ଦୋକାନର ନାଁ ରଖିଲେ "ନିୟୁ ଗାଙ୍ଗୁରାମ' ।
କାରଣ କୋଲକାତାରେ ଗୋଟିଏ ବଡ଼ ମିଠା ଦୋକାନ ଥିଲା ଯାହାର ନାଁ ଥିଲା ଗାଙ୍ଗୁରାମ । ସେଠାକୁ ଓଡ଼ିଶାର ବହୁ ଲୋକେ ମିଠା କିଣିବାକୁ ଯାଆନ୍ତି ।
ତେଣୁ ସେହି ନାଁରେ ଏଠାରେ ଦୋକାନ କଲେ ଅଧିକ ବେପାର ହେବ ଭାବି ଏଠି ବେପାର ଆରମ୍ଭ କଲେ । ସେତେବେଳେ ରସଗୋଲା, ଛେନାଗଜା ସବୁ ମାଟି ହାଣ୍ଡିରେ ବିକ୍ରି ହେଉଥିଲା ।
ଏମାନେ ମିଠାକୁ ପ୍ୟାକେଟ୍ କରି ବିକିବା ଆରମ୍ଭ କଲେ । ପରେ ୧୯୭୩ରେ କାଳିପଦ ଘୋଷ ବେପାରରୁ ଅଲଗା ହୋଇ ନିଜେ ମାଷ୍ଟରକ୍ୟାଣ୍ଟିନ ସ୍ୱସ୍ତି ପାଖରେ ଏକ ଦୋକାନ ଖୋଲିଲେ ।
ସେହିପରି ୧୯୭୫ରେ ରାଜମହଲ ଛକରେ କାର୍ତ୍ତିକ ଚନ୍ଦ୍ର ଆରମ୍ଭ କଲେ "ପୁରୀ ଗାଙ୍ଗୁରାମ' । ସେଠି ବହୁତ ଲୋକ ରହିଲେ । ଭଳିକି ଭଳି ମିଠା ତିଆରି ହେଲା । ବେପାର ଚାଲିଲା ।
ତା'ପରେ ସେଠି ମିଠା ତିଆରି କରୁଥିବା ଅନେକ କାରିଗର ନିଜେ ନିଜେ ଗୋଟିଏ ଗୋଟିଏ ଦୋକାନ କଲେ ।
ସେମାନେ ମଧ୍ୟ ଦୋକାନର ନାଁ ଗାଙ୍ଗୁରାମ ରଖିଲେ ଏହିପରି ଗାଙ୍ଗୁରାମ ମିଠା ଦୋକାନ ସହରରେ ବଢ଼ିବାକୁ ଲାଗିଲା ।
ବର୍ତ୍ତମାନ ସହରରେ ୪୦ରୁ ୫୦ଟା ଗାଙ୍ଗୁରାମ ନାମରେ ମିଠା ଦୋକାନ ଥିବା ବେଳେ ୩-୪ଟା ଦୋକାନ କୋଲକାତା ବେପାରୀଙ୍କର ।
ବାକି ସବୁ ସ୍ଥାନୀୟ ବାସିନ୍ଦା ।
ଶ୍ରୀ ମାରିକ୍ ମଧ୍ୟ ୧୯୮୦ରେ ଭୁବନେଶ୍ୱର ଆସି ମାମୁଙ୍କ ରାଜମହଲ ଛକ "ପୁରୀ ଗାଙ୍ଗୁରାମ' ସମ୍ଭାଳିଲେ ।
ପରେ ୧୯୮୪ ଅଗଷ୍ଟ ୧୫ରେ ସହୀଦ ନଗରରେ "କ୍ୟାପିଟାଲ୍ ଗାଙ୍ଗୁରାମ' ଖୋଲିଲେ । ଯାହା ୨୦୦୯ଠୁ ବନ୍ଦ ହୋଇଯାଇଛି ବୋଲି ସେ କହିଛନ୍ତି ।
ଶ୍ରୀ ମାରିକଙ୍କ କହିବା ଅନୁସାରେ ସେ ସମୟରେ ମିଠା ବ୍ୟବସାୟ ସହ ଜଡ଼ିତ ଥିବା ଯୁଧିଷ୍ଠିର ସ୍ୱାଇଁଙ୍କୁ ମଧ୍ୟ ଆମେ ଭେଟିବାକୁ ଯାଇଥିଲୁ ।
ସେ ଏବେ ୟୁନିଟ-୪ରେ "ଦି ଗଙ୍ଗାରାମ' ନାମରେ ଦୋକାନ କରିଛନ୍ତି । କିନ୍ତୁ ଦୋକାନରେ ଆମେ ତାଙ୍କ ଭାଇ ବିଜୟ ସ୍ୱାଇଁଙ୍କୁ ଭେଟିଥିଲୁ ।
ସିଏ ବର୍ତ୍ତମାନ ଏବଂ ସେତେବେଳର ବ୍ୟବସାୟ ସମ୍ପର୍କରେ କହିଥିଲେ । ଲୋକ ସଂଖ୍ୟା ଅନୁସାରେ ବେପାର ଏବଂ ଦୋକାନ ବଢ଼ିଛି ।
ମିଠା ଭିତରେ ସନ୍ଦେଶ, ଛେନା ସନ୍ଦେଶ, ରସଗୋଲା, ରାଜଭୋଗ, ମିଲିକେକ, କାଲାକାନ୍ତ, କମଳା ଭୋଗ, ମହୁଚାକ, ଗୁଡ଼ ସନ୍ଦେଶ, ଷ୍ଟିମ୍ ସନ୍ଦେଶ ପ୍ରମୁଖ ଅଧିକ ବିକ୍ରି ହୋଇଥିବା କହିଛନ୍ତି ।
ମିଠା ଖାଇବାକୁ ନେଇ କିଛି କଟକଣା ରହୁଛି ତା'ପରେ ବି ବେପାର କମୁନି । ଖାସ୍ କରି ବେଙ୍ଗଲି ମିଠାର ଚାହିଦା ବଢ଼ିଛି ।
ରାଜଧାନୀ ବଜାରରେ ଏହି ମିଠାର ଦୈନିକ ବେପାର ଏବେ ବି କାଏମ ରହିଛି ।
ବାଲେଶ୍ୱର ଲୋକସଭା ଆସନରେ କିଏ ପାଇବ ସିଂହାସନ? ପୁରୁଖା ପ୍ରତାପ, ରବିନ୍ଦ୍ର ନା ନବାଗତ ନବଜ୍ୟୋତି?
ବାଲେଶ୍ୱର, ଏପ୍ରିଲ ୨୨(ଲୋକାଲ ୱାୟାର): ରାଜନେତାଙ୍କ ଦଳବଦଳ, ଦଳ ଛଡ଼ା, ଇସ୍ତଫା ଇତ୍ୟାଦିକୁ ନେଇ ଚଳିତ ନିର୍ବାଚନରେ ଚର୍ଚ୍ଚିତ ହୋଇଛି ବାଲେଶ୍ୱର ଲୋକସଭା ଆସନ । ମୟୂରଭଞ୍ଜ ଜିଲ୍ଲାର ବଡ଼ସାହି ସହ ବାଲେଶ୍ୱର ଜିଲ୍ଲାର ଜଳେଶ୍ୱର, ଭୋଗରାଇ, ବସ୍ତା, ବାଲେଶ୍ୱର ସଦର, ରେମୁଣା ଓ ନୀଳଗିରି ବିଧାନସଭା କ୍ଷେତ୍ରକୁ ନେଇ ଗଠିତ ହୋଇଛି ବାଲେଶ୍ୱର ଲୋକସଭା ନିର୍ବାଚନମଣ୍ଡଳୀ ।
୨୦୧୯ ଲୋକସଭା ନିର୍ବାଚନରେ ଏହି ଆସନରେ ୧୨ଜଣ ପ୍ରାର୍ଥୀ ଭାଗ୍ୟ ପରୀକ୍ଷା କରୁଥିଲେ ମଧ୍ୟ ମୁଖ୍ୟତଃ ତ୍ରିମୁଖୀ ଲଢ଼େଇ ହେଉଥିବା ପରିଲକ୍ଷିତ ହୁଏ । ଯେଉଁଥିରେ କି ଅଛନ୍ତି ନୂଆ-ପୁରୁଣା ମୁହଁ ।
ବିଜେଡି ଏଠାରେ ସାଂସଦ ରବିନ୍ଦ୍ର ଜେନାଙ୍କୁ ମୈଦାନରେ ଓହ୍ଲାଇଥିବା ବେଳେ ବିଜେପି ଛିଡ଼ା କରାଇଛି ଦଳର ପ୍ରବୀଣ ଧୁରନ୍ଧର ନେତା ପ୍ରତାପ ଷଡ଼ଙ୍ଗୀଙ୍କୁ । କଂଗ୍ରେସ ନୂଆ ମୁହଁ ନବଜ୍ୟୋତି ପଟ୍ଟନାୟକଙ୍କୁ ଉତାରିଥିଲେ ମଧ୍ୟ ରାଜନୀତିରେ ସେ ନୂଆ ନୁହନ୍ତି ।
ସେ ରାଜ୍ୟ କଂଗ୍ରେସ ରାଜନୀତିର ୧ ନମ୍ବର ପରିବାର ପଟ୍ଟନାୟକ ପରିବାରର ସଦସ୍ୟ ତଥା ପିସିସି ମୁଖ୍ୟ ନିରଞ୍ଜନ ପଟ୍ଟନାୟକଙ୍କ ପୁତ୍ର ।
ବିଜେଡି ପ୍ରାର୍ଥୀ ରବିନ୍ଦ୍ର ଜେନାଙ୍କ ନେତୃତ୍ୱରେ ଦଳ ଗତ ପଞ୍ଚାୟତ ନିର୍ବାଚନରେ ଭଲ ପ୍ରଦର୍ଶନ କରିଥିଲା । ତେଣୁ ଦଳ ତାଙ୍କ ଉପରେ ଭରସା କରିଛି ।
ଗତଥରର ସଫଳତାକୁ ସେ ଦୋହରାଇବେ ବୋଲି ଦୃଢ଼ ବିଶ୍ୱାସ ତାଙ୍କର । ୭ଟି ଯାକ ବିଧାନସଭା କ୍ଷେତ୍ରରେ ବିଜେଡିର ପାରମ୍ପରିକ ଭୋଟ ବ୍ୟାଙ୍କ ରହିଛି । ନବୀନଙ୍କ ଭାବମୂର୍ତ୍ତି ଦଳ ପାଇପ୍ସବୁଠାରୁ ବଡ଼ ପ୍ଲାସ୍ ପଏଣ୍ଟ ।
ତେବେ ଏଥର କେତେକ କ୍ଷେତ୍ରରେ ପ୍ରତିଦ୍ୱନ୍ଦ୍ୱୀ ବିଜେପି ଶକ୍ତି ବୃଦ୍ଧି କରିପାରିଛି । ଜିଲ୍ଲାର ବରିଷ୍ଠ ନେତା ରଘୁନାଥ ମହାନ୍ତି ମହାନ୍ତି ମଧ୍ୟ ବିଜେଡିକୁ ଛାଡ଼ି ଦେଇଛନ୍ତି । କଂଗ୍ରେସ ବି ତା ଭୋଟ ବ୍ୟାଙ୍କ ସହ ଶକ୍ତି ବୃଦ୍ଧି କରିବାକୁ ଆପ୍ରାଣ ଉଦ୍ୟମ ଚଳାଇଛି । ତେଣୁ ଏଥର ନିର୍ବାଚନ ବୈତରଣୀ ରବିନ୍ଦ୍ରଙ୍କ ପାଇଁ ଏତେ ସହଜ ନୁହେଁ ବୋଲି କୁହନ୍ତି ସମୀକ୍ଷକ ।
ନିର୍ମଳ ଭାବମୂର୍ତ୍ତିର ନେତା ପ୍ରତାପ ଷଡ଼ଙ୍ଗୀଙ୍କୁ ବିଜେପି କରିଛି ପ୍ରାର୍ଥୀ । ଗତ ଦୁଇଟି ନିର୍ବାଚନରେ ଏହି ଆସନରେ ବିଜେପି ତାର ପ୍ରଭାବ ବୃଦ୍ଧି କରିବାରେ ସଫଳ ହୋଇଛି । ଏପରିକି ପଂଚାୟତ ନିର୍ବାଚନରେ ଦଳର ସଫଳତା ଲୋକସଭା ଆସନର ସ୍ୱପ୍ନ ଦେଖାଇଛି ।
ଦଳ ଏଥରକ ଭୋଗରାଇ, ବସ୍ତା ଓ ଜଳେଶ୍ୱର ଉପରେ ଅଧିକ ଗୁରୁତ୍ୱ ଦେଉଛି । ଜଳେଶ୍ୱରରେ ପୂର୍ବତନ ବିଧାୟକ ଜୟନାରାୟଣ ମହାନ୍ତି ଓ ବସ୍ତାରେ ପୂର୍ବତନ ମନ୍ତ୍ରୀ ରଘୁନାଥ ମହାନ୍ତିଙ୍କୁ ବିଜେପି ଦଳକୁ ଆଣି ପ୍ରାର୍ଥୀ କରିଛି ।
୨୩ ତାରିଖରେ ପୁଣି ନରେନ୍ଦ୍ର ମୋଦି ଆସୁଛନ୍ତି ପ୍ରଚାରରେ । ଏଥରକ ଶକ୍ତିଶାଳୀ ବିଧାନସଭା ପ୍ରାର୍ଥୀ ଓ ମୋଦିଙ୍କ ମ୍ୟାଜିକ୍ ବଳରେ ଏହି ୩ଟି ଆସନରେ ବିଜେପି ନିଜ ସ୍ଥିତି ସଜାଡ଼ି ପୁରା ଲୋକସଭା ଆସନରେ ବିଜୟ ଧ୍ୱଜା ଉଡ଼ାଇବାକୁ ଦଳ ଯୋଜନା କରିଛି ।
ଅପରପକ୍ଷରେ ନୂଆ ପ୍ରାର୍ଥୀ ହୋଇଥିଲେ ବି ନବଜ୍ୟୋତି ପଟ୍ଟନାୟକଙ୍କୁ ନେଇ କଂଗ୍ରେସ ଚଳାଇଛି ଦମଦାର ପ୍ରଚାର । ଦଳର ପୁରୁଖା ନେତା ଶ୍ରୀକାନ୍ତ ଜେନା କଂଗ୍ରେସ ଛାଡ଼ି ଏବେ ରାଜନୀତିରେ ନିଃସଙ୍ଗ ।
ତାଙ୍କ ଅନୁପସ୍ଥିତି ଦଳର ପ୍ରଦର୍ଶନ ଉପରେ ପ୍ରଭାବ ପକାଇବ କି ନାହିଁ ତାହା ଆକଳନ କରିବା କଷ୍ଟକର ବୋଲି ସମୀକ୍ଷକଙ୍କ ମତ । ଦଳର ବି ନିଜସ୍ୱ ଭୋଟ ବ୍ୟାଙ୍କ ରହିଛି । ପୁଣି ଏଥର ଖୋଦ୍ ପିସିସି ମୁଖିଆଙ୍କ ପୁଅ ଅଛନ୍ତି ଦୌଡ଼ରେ, ତେଣୁ ସମ୍ବଳର ଅଭାବ ନାହିଁ । ତେଣୁ କଂଗ୍ରେସ ଏହି ଆସନକୁ ସମ୍ଭାବ୍ୟ ବିଜୟ ତାଲିକାରେ ସ୍ଥାନ ଦେଇଛି ।
ଉଲ୍ଲେଖଯୋଗ୍ୟ, ୧୯୯୮, ୧୯୯୯ ଓ ୨୦୦୪ରେ ଏଠାରୁ ବିଜେପିର ଖାରବେଳ ସ୍ୱାଇଁ ଜିତିଥିଲେ । ବିଜେପି- ବିଜେଡି ମେଣ୍ଟ ପ୍ରାର୍ଥୀ ଥିଲେ । ୨୦୦୯ରେ କଂଗ୍ରେସର ଶ୍ରୀକାନ୍ତ ଜେନା ଓ ୨୦୧୪ରେ ବିଜେଡିର ରବୀନ୍ଦ୍ର ଜେନା ବିଜୟୀ ହୋଇଥିଲେ ।
୨୦୦୯ରେ କଂଗ୍ରେସର ଶ୍ରୀକାନ୍ତ ୩୫ % ଭୋଟ୍ ପାଇ ବିଜୟୀ ହୋଇଥିଲେ । ଏନସିପିର ଅରୁଣ ଦେ'ଙ୍କୁ ୩୦.୮୨ % ଓ ବିଜେପିର ଖାରବେଳଙ୍କୁ ମିଳିଥିଲା ୨୪.୬୫ % ଭୋଟ୍ । ୨୦୧୪ରେ ବିଜେଡିର ରବୀନ୍ଦ୍ର ୪୧.୭୨ % ଭୋଟ୍ ପାଇ ସାଂସଦ ହୋଇଥିଲେ । ବିଜେପିର ପ୍ରତାପ ୨୮ % ଭୋଟ୍ ପାଇ ଦ୍ୱିତୀୟ ଓ କଂଗ୍ରେସର ଶ୍ରୀକାନ୍ତ ୨୭ % ଭୋଟ୍ ହାସଲ କରି ତୃତୀୟରେ ଥିଲେ ।
ଲୋକସଭା କ୍ଷେତ୍ରର ନୂତନ ରାଜନୈତିକ ଚିତ୍ରରେ ରଘୁନାଥ ମହାନ୍ତି ବିଜେଡି ଛାଡ଼ଇ ବିଜେପିରେ, ସୁକାନ୍ତ ନାୟକ ବିଜେଡିରୁ ବିଜେପିକୁ, ଜୟ ନାରାୟଣ ମହାନ୍ତି କଂଗ୍ରେସ ଛାଡ଼ି ବିଜେପି ପ୍ରାର୍ଥୀ, ଦେବୀ ପ୍ରସନ୍ନ ଚାନ୍ଦ ସପ୍ତାହକ ଭିତରେ ଦୁଇଟି ଦଳ ଛାଡ଼ିଲେ- ପ୍ରଥମେ କଂଗ୍ରେସ ଛାଡ଼ି ବିଜେପିରେ, ଟିକେଟ ନ ମିଳିବାରୁ ପୁଣି ବିଜେପି ଛାଡ଼ିଦେଲେ, ନୀଳଗିରିରେ ସୁଷମା ବିଶ୍ୱାଳ ବିଜେପି ଛାଡ଼ି ବିଜେଡିରେ ଏବଂ ପରେ ପୁଣି ଛାଡ଼ିଲେ ।
ବାଲେଶ୍ୱରର ପୁରୁଣା ସାଂସଦ ଶ୍ରୀକାନ୍ତ ଜେନା ବି କଂଗ୍ରେସରେ ନାହାନ୍ତି । ଏଭଳି ଚିତ୍ରରେ ବାଲେଶ୍ୱର ଆସନରେ କିଏ ହେବ ବିଜୟୀ ତାହା ଭୋଟ ଗଣତିରୁ ହେବ ସ୍ପଷ୍ଟ ।
କାହାକୁ ଜିତାଇବ ସମ୍ବଲପୁର; ଦୌଡ଼ରେ ନଳିନୀ, ନିତେଶ,ଶରତ(ବିଶେଷ)
ସମ୍ବଲପୁର, ଏପ୍ରିଲ ୨୦(ଲୋକାଲ ୱାୟାର): ସମ୍ବଲପୁର ଲୋକସଭା ଆସନର ରାଜନୀତି ସମଗ୍ର ପଶ୍ଚିମ ଓଡ଼ିଶାକୁ ପ୍ରଭାବିତ କରୁଥିବାରୁ ଏହା ଉପରେ ସର୍ବଦା ସମସ୍ତଙ୍କ ନଜର ଥାଏ ।
ସମ୍ବଲପୁର ଜିଲ୍ଲାର ରେଙ୍ଗାଲି, ସମ୍ବଲପୁର, ରେଢ଼ାଖୋଲ, କୁଚିଣ୍ଡା, ଦେବଗଡ଼ ଜିଲ୍ଲାର ଦେବଗଡ଼ ଏବଂ ଅନୁଗୁଳ ଜିଲ୍ଲାର ଛେଣ୍ଡିପଦା ଏବଂ ଆଠମଲ୍ଲିକ ବିଧାନସଭା କ୍ଷେତ୍ର ରହିଛି ।
ଏ ପର୍ଯ୍ୟନ୍ତ ଏହି ଆସନରେ ହୋଇଥିବା ୧୬ଟି ନର୍ବାଚନରୁ କେବଳ କଂଗ୍ରେସ ୭ ଥର ବିଜୟୀ ହୋଇଥିବାରୁ ଏକଦା ଏହାକୁ କଂଗ୍ରେସର ଗଡ଼ ମଧ୍ୟ କୁହାଯାଉଥିଲା ।
ସମ୍ବଲପୁର ଲୋକସଭା ନିର୍ବାଚନମଣ୍ଡଳୀରେ ୩ଟି ଜିଲ୍ଲାର ୭ଟି ବିଧାନସଭା କ୍ଷେତ୍ରର ମୋଟ ୧୪ ଲକ୍ଷ ୬୭ ହଜାର ୫୩୬ ଜଣ ଭୋଟର ଅଛନ୍ତି ।
୨୦୧୯ ରଣାଙ୍ଗନରେ ବିଜେପି ଦେବଗଡ଼ ରାଜା ନିତେଶ ଗଙ୍ଗଦେବଙ୍କୁ ଓହ୍ଲାଇଥିବା ବେଳେ ବିଜେଡି ଅବସରପ୍ରାପ୍ତ ପ୍ରଶାସକ ନଳିନୀକାନ୍ତ ପ୍ରଧାନଙ୍କୁ ଏବଂ କଂଗ୍ରେସ ପୂର୍ବତନ ପିସିସି ମୁଖ୍ୟ ତଥା ପୂର୍ବତନ ସାଂସଦ ଶରତ ପଟ୍ଟନାୟକଙ୍କୁ ଅବତୀର୍ଣ୍ଣ କରାଇଛି ।
ବିଜେପି ପ୍ରାର୍ଥୀ ନିତେଶ ଗଂଗଦେବ ପୂର୍ବରୁ ବିଧାୟକ ରହିଆସିଛନ୍ତି । ସାଂଗଠନିକ ଦୃଷ୍ଟିରୁ ସମ୍ବଲପୁର ଲୋକସଭା କ୍ଷେତ୍ରର ୫ଟି ବିଧାନସଭା କ୍ଷେତ୍ରରେ ବିଜେପି ବିଜେଡିକୁ କଡ଼ା ଟକ୍କର ଦେଉଛି ।
ମୋଦିଙ୍କ ସମ୍ବଲପୁର ଗସ୍ତ ପରେ ମୋଦି ଲହରକୁ ନେଇ ନିତୀଶ ବେଶ୍ ଆଶାବାଦୀ । ଅବଶ୍ୟ ଏହି ଆସନ ୨ ଦଶନ୍ଧି ହେଲା କଂଗ୍ରେସ ଏବଂ ବିଜେଡି ମଧ୍ୟରେ ସୀମିତ ରହିଛି ।
କିନ୍ତୁ ୨୦୧୪ରେ ଏଠାରୁ ବିଜେପି କଡ଼ା ପ୍ରତିଦ୍ୱନ୍ଦ୍ୱିତା କରି ହାରିଥିଲା । ଏବର୍ଷ ମଧ୍ୟ ବିଜେପି ପ୍ରାର୍ଥୀ ନିତେଶ ଗଙ୍ଗଦେବ କଡ଼ା ଟକ୍କର ଦେଉଛନ୍ତି ।
ବିଶେଷ କରି ୭ଟି ବିଧାନସଭା କ୍ଷେତ୍ରରୁ ପ୍ରାୟ ୪ଟି ଆସନରେ ବିଜେପିର ସଙ୍ଗଠନ ବେଶ୍ ସୁଦୃଢ଼ ରହିଛି । ରାଜ୍ୟରେ ପରିବର୍ତ୍ତନର ହାୱା ଚାଲିଥିବା କହି ନିଜ ବିଜୟ ଉପରେ ନିତେଶ ବେଶ୍ ଆଶାବାଦୀ ରହିଛନ୍ତିି ।
ଅପରପକ୍ଷରେ କଂଗ୍ରେସ ପ୍ରାର୍ଥୀ ଶରତ ପଟ୍ଟନାୟକ ରାଜନୀତିରେ ପକ୍କା ଖେଳାଳି । କିନ୍ତୁ ତାଙ୍କ ପ୍ରାର୍ôଥତ୍ୱକୁ ନେଇ ଜିଲ୍ଲା କଂଗ୍ରେସରେ ବିଦ୍ରୋହ ଥିବାରୁ ତାଙ୍କୁ ଦଳୀୟ କର୍ମୀ କେତେଦୂୂର ସମର୍ଥନ ଦେବେ ତାହା ଜାଣିବା କଷ୍ଟକର ।
ଯଦି କଂଗ୍ରେସର ନୂଆ-ପୁରୁଣା ସମସ୍ତ ନେତା କର୍ମୀ ହାତ ମିଳାଇବେ ତେବେ ବିଜେଡି ଓ ବିଜେପି ପ୍ରାର୍ଥୀଙ୍କୁ କଂଗ୍ରେସ ଏଠାରେ କଡ଼ା ଟକ୍କର ଦେଇପାରିବ । ନଚେତ ଦଳ ପଛରେ ପଡ଼ିବା ନିଶ୍ଚିତ ।
ବିଜେଡି ଏଠାରେ ଓହ୍ଲାଇଛି ଅବସରପ୍ରାପ୍ତ ପ୍ରଶାସକ ନଳିନୀ ପ୍ରଧାନଙ୍କୁ । ରାଜନୀତି ମୈଦାନରେ ସେ ସମ୍ପୂର୍ଣ୍ଣ ନୂଆ । ସଙ୍ଗଠନ ସମ୍ପର୍କରେ ସେ ଅଜ୍ଞ ଏବଂ କର୍ମୀଙ୍କ ସାମନାରେ ନୂଆ ମୁହଁ ।
ତେଣୁ କର୍ମୀଙ୍କ ସମ୍ପୂର୍ଣ୍ଣ ସମର୍ଥନ ପାଇବା କଷ୍ଟକର ହେଉଛି । ପ୍ରଚାର ପାଇଁ ସେ କେବଳ ଦଳୀୟ ବିଧାୟକ ଏବଂ ତୁଙ୍ଗ ନେତାଙ୍କ ଉପରେ ନିର୍ଭରଶୀଳ । ତେବେ ତାଙ୍କର ଅମୋଘ ଅସ୍ତ୍ର ହେଲା ନବୀନ ବ୍ରାଣ୍ଡ୍ ।
ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଲୋକପ୍ରିୟତା ଏବଂ ବିଜେଡି ସରକାରର ଜନକଲ୍ୟାଣ ଯୋଜନାଗୁଡ଼ିକୁ ଆଧାର କରି ସେ ନିର୍ବାଚନ ବୈତରଣୀ ପାରି ହୋଇ ଯିବେ ବୋଲି ନଳିନୀଙ୍କର ଦୃଢ଼ ବିଶ୍ୱାସ ।
ଶନିବାର ଖୋଦ୍ ମୁଖ୍ୟମନ୍ତ୍ରୀ ମଧ୍ୟ ଏହି ଲୋକସଭା ଆସନରେ ଧୂଆଁଧାର ପ୍ରଚାର କରୁଛନ୍ତି । ଶେଷ ମୁହୂର୍ତ୍ତରେ ତାଙ୍କ ପ୍ରଚାର ସବୁ ଗଣିତକୁ ପଛରେ ପକାଇ ବିଜେଡିକୁ ବିଜୟୀ କରାଇବ ବୋଲି ଦଳର ଅନେକ ତୁଙ୍ଗ ନେତା ଆଶା ପ୍ରକାଶ କରିଛନ୍ତି ।
ଏହି ଆସନରେ ଜାତି ଭୋଟର ଧ୍ରୁବୀକରଣ ଅନେକ ସମୟରେ ପ୍ରାର୍ଥୀମାନଙ୍କ ବିଜୟରେ ବଡ଼ ଭୂମିକା ନେଇଥାଏ ବୋଲି କେତେକ ସମୀକ୍ଷକ ଦାବି କରନ୍ତି ।
୨୦୧୯ରେ ମଧ୍ୟ ଏହାର ପୁନରାବୃତ୍ତି ହେବ ବୋଲି ସେମାନେ ପୂର୍ବାନୁମାନ କରୁଥିବା ବେଳେ ଅନ୍ୟ କେତେକ ସମୀକ୍ଷକଙ୍କ ମତରେ ଏଭଳି ଭୋଟର ପ୍ରତିଶତ ନଗଣ୍ୟ ।
୨୦୦୯ ନିର୍ବାଚନ ପୂର୍ବରୁ ଲଗାତର ୩ ଥର ଏହି ଆସନରୁ ବିଜେଡିର ତୁଙ୍ଗ ନେତା ପ୍ରସନ୍ନ ଆଚାର୍ଯ୍ୟ ବିଜୟୀ ହୋଇଥିଲେ ।
ତାଙ୍କ ପୂର୍ବରୁ ବରିଷ୍ଠ କଂଗ୍ରେସ ନେତା ଡା.କୃପାସିନ୍ଧୁ ଭୋଇ ୪ ଥର କ୍ଷମତା ଦଖଲ କରିସାରିଛନ୍ତି ।
୨୦୦୯ରେ ଏଠାରେ ଲଢ଼େଇ ମୁଖ୍ୟତଃ କଂଗ୍ରେସ, ବିଜେଡି ଏବଂ ବିଜେପି ମଧ୍ୟରେ ହୋଇଥିଲା ।
କଂଗ୍ରେସ ପ୍ରାର୍ଥୀ ଅମରନାଥ ପ୍ରଧାନ ନିକଟତମ ପ୍ରତିଦ୍ୱନ୍ଦ୍ୱୀ ରୋହିତ ପୂଜାରୀଙ୍କୁ ପରାସ୍ତ କରିଥିଲେ । ୨୦୧୪ରେ ବିଜେଡି ପ୍ରାର୍ଥୀ ନଗେନ୍ଦ୍ର ପ୍ରଧାନ ନିକଟତମ ପ୍ରତିଦ୍ୱନ୍ଦ୍ୱୀ ବିଜେପିର ବରିଷ୍ଠ ନେତା ସୁରେଶ ପୂଜାରୀଙ୍କୁ ପରାସ୍ତ କରିଥିଲେ ।
ଚଳିତ ନିର୍ବାଚନରେ ମୋଟ ୧୧ଜଣ ପ୍ରାର୍ଥୀ ପ୍ରତିଦ୍ୱନ୍ଦ୍ୱିତା କରୁଛନ୍ତି । ବିଜେଡି, ବିଜେପି ଓ କଂଗ୍ରେସ ପ୍ରାର୍ଥୀଙ୍କ ମଧ୍ୟରେ ମୁଖ୍ୟତଃ ଲଢ଼େଇ ହେଉଥିବା ବେଳେ ଆମ୍ବେଦକର ପାର୍ଟି ଅଫ୍ ଇଣ୍ଡିଆର ବିନୟ ଓସିଏନ, ଏସୟୁସିଆଇର ନବକିଶୋର ପ୍ରଧାନ, ଆମ୍ବେଦକର ନ୍ୟାସନାଲ୍ ପାର୍ଟିର ସନ୍ତୋଷିନୀ କର୍ଣ୍ଣ, ଗଣ୍ଡୱାନା ଗଣତାନ୍ତ୍ରିକ ପାର୍ଟିର ପ୍ରଭାତ କୁମାର ଧରୁଆ, ଭାରତ ପ୍ରଭାତ ପାର୍ଟିର ଆଶୁତୋଷ କୁମାର ହନୁମାନ, ପ୍ରଗତିଶୀଳ ସମାଜବାଦୀ ପାର୍ଟିର ଆତ୍ମାରାମ୍ ସୂପକାର, ବିଏସପିର ମହମ୍ମଦ ମୁସ୍ତୁକିମ୍ ଏବଂ ସ୍ୱଧୀନ ପ୍ରାର୍ଥୀ ଭାବେ କାହ୍ନୁଚରଣ ସାନବଡ଼ ମଧ୍ୟ ଲଢ଼ୁଛନ୍ତି ।
ବ୍ୟବସାୟୀରୁ ରାଜନେତା ପାଲଟିଥିବା ବୈଜୟନ୍ତ 'ଜୟ' ପଣ୍ଡା (ବୈଜୟନ୍ତ) ବିଜେଡି ଛାଡ଼ିବାର ୯ ମାସ ପରେ ମାର୍ଚ୍ଚରେ ବିଜେପିରେ ଯୋଗ ଦେବା ଥିଲା ଓଡିଶା ରାଜନୀତିରେ ଏକ ଗୁରୁତ୍ୱପୂର୍ଣ୍ଣ ଘଟଣାକ୍ରମ ।
ତାଙ୍କ ପଦାଙ୍କ ଅନୁସରଣ କରି ବିଜେଡିର ବହୁ ବରିଷ୍ଠ ନେତା ବିଜେପିରେ ଯୋଗ ଦେଇଥିଲେ ।
ପ୍ରଶ୍ନଃ ଓଡ଼ିଶାର ବର୍ତ୍ତମାନ ରାଜନୈତିକ ପରିସ୍ଥିତି ସଂପର୍କରେ ଆପଣଙ୍କ ମତ କ'ଣ?
ଉତ୍ତରଃ ଓଡ଼ିଶାରେ ବିଜେପିର ଲୋକପ୍ରିୟତାରେ ନାଟକୀୟ ଅଭିବୃଦ୍ଧି ହୋଇଛି । କିଛି ବର୍ଷ ହେଲା ଏହା ବଢ଼ିଥିଲା ।
ତେବେ କିଛି ମାସ ହେଲା ଆଖିଦୃଶିଆ ବୃଦ୍ଧି ପରିଲକ୍ଷିତ ହୋଇଛି । ପୂର୍ବାପେକ୍ଷା ପ୍ରଧାନମନ୍ତ୍ରୀ ମୋଦିଙ୍କ ପ୍ରତି ଶ୍ରଦ୍ଧା ବଢ଼ିଛି ।
ମୁଁ ଭାବୁଛି ଆତଙ୍କବାଦୀଙ୍କ ବିରୋଧରେ ସେ ନେଇଥିବା ପଦକ୍ଷେପର ଏଥିରେ ଗୁରୁତ୍ୱପୂର୍ଣ୍ଣ ଭୂମିକା ରହିଛି ।
ଗତ ପାଞ୍ଚ ସପ୍ତାହ ମଧ୍ୟରେ ଅନେକ ଗୁରୁତ୍ୱପୂର୍ଣ୍ଣ ବ୍ୟକ୍ତି ଦଳରେ ଯୋଗ ଦେଇଛନ୍ତି ।
ଓଡ଼ିଶାର ୯୦ ପ୍ରତିଶତ ରାଜନୈତିକ ଗତିବିଧି ବିଜେପିରେ ପରିଲକ୍ଷିତ ହୋଇଛି । ଏଥିରେ ଲୋକଙ୍କ ମାନସିକତା ପ୍ରତିଫଳିତ ହେଉଛି ।
୨୦୧୪ ନିର୍ବାଚନ ଫଳାଫଳ ଆସିବା ପରେ ପ୍ରଧାନମନ୍ତ୍ରୀ ମୋଦି ଓ ବିଜେପି ସଭାପତି ଅମିତ ଶାହ ଘୋଷଣା କରିଥିଲେ ଯେ, ପୂର୍ବାଞ୍ଚଳ ବିକାଶ ପ୍ରତି ସରକାର ପ୍ରାଥମିକତା ଦେବେ ।
ସର୍ବେକ୍ଷଣ ତଥା ଅନୁଭବରୁ ଲୋକସଭା ଓ ବିଧାନସଭା ନିର୍ବାଚନରେ ଦଳ ରୋମାଞ୍ଚକାରୀ ପ୍ରଦର୍ଶନ କରିବ ବୋଲି ଫିଡବ୍ୟାକ୍ ମିଳୁଛି ।
ଆମେ ଓଡ଼ିଶାରେ ବେଶ ଭଲ ପ୍ରଦର୍ଶନ କରିବୁ ।
ବିଭିନ୍ନ କାରଣ ଯୋଗୁଁ ବିଜେପି ଏବେ ଏକ ନମ୍ବର ଦଳ ପାଲଟିଛି, ସେଥିମଧ୍ୟରୁ ପ୍ରଧାନମନ୍ତ୍ରୀଙ୍କ ଲୋକପ୍ରିୟତା ଅନ୍ୟତମ ।
ପ୍ରଶ୍ନଃ ଦେଶରେ କିପରି ପରିସ୍ଥିତି ଅଛି?
ଉତ୍ତରଃ ମୁଁ କହିବି, ଜାତୀୟ ସ୍ତରରେ ମଧ୍ୟ ସେଇ ଏକା କଥା ।
ମୋଦିଙ୍କ ସମାଲୋଚକମାନେ ପ୍ରଧାନମନ୍ତ୍ରୀଙ୍କ ଲୋକପ୍ରିୟତା କମୁଛି ବୋଲି କହୁଛନ୍ତି ।
ହେଲେ ପ୍ରଧାନମନ୍ତ୍ରୀ ବାରମ୍ବାର ତାଙ୍କ ବଳିଷ୍ଠ ନେତୃତ୍ୱ ପ୍ରତିପାଦନ କରୁଛନ୍ତି ।
ପ୍ରଶ୍ନଃ ପୂର୍ବ ଭାରତର ଅଭିବୃଦ୍ଧି ଯୋଗୁଁ ଉତ୍ତର ଭାରତରେ ଆଶଙ୍କା କରାଯାଉଥିବା କ୍ଷତି ଭରଣା ହେବ କି?
ଉତ୍ତରଃ ପୂର୍ବ କି ଉତ୍ତର ଭାରତ ନୁହେଁ । ବିଜେପିର ଲୋକପ୍ରିୟତା ସାରା ଦେଶରେ ବଢ଼ିଛି ।
ଆତଙ୍କବାଦ କଥା ଦେଖନ୍ତୁ, ମୋଦିଙ୍କ ଭଳି ସେନାକୁ ଏପରି ନିର୍ଦ୍ଦେଶ ଦେବାକୁ କୌଣସି ପ୍ରଧାନମନ୍ତ୍ରୀ କେବେ ସାହସ କରିନଥିଲେ ।
ଆତଙ୍କବାଦ ପ୍ରତି ଭାରତର ଆଭିମୁଖ୍ୟକୁ ପ୍ରଧାନମନ୍ତ୍ରୀ ବଦଳାଇ ଦେଇଛନ୍ତି । ପାକିସ୍ତାନ ପୂର୍ବରୁ ଆଣବିକ ଶକ୍ତିର ଭୟ ଦେଖାଇ ଭାରତକୁ କିଛି ପଦକ୍ଷେପ ନେବାକୁ ଦେଉ ନଥିଲା ।
କିନ୍ତୁ ପ୍ରଧାନମନ୍ତ୍ରୀ ଦେଖାଇ ଦେଲେ ଯେ, ରାସ୍ତା ଅଛି । ଆପଣମାନେ ଦେଖିଲେ କିପରି ପାକିସ୍ତାନର ମନୋଭାବ ବଦଳିଗଲା ।
ଏବେ ପାକିସ୍ତାନ ପ୍ରଧାନମନ୍ତ୍ରୀ ଭାରତ-ପାକ୍ ସଂପର୍କ ପାଇଁ ମୋଦୀଙ୍କ ଆବଶ୍ୟକତା ଥିବା କହୁଛନ୍ତି ।
ଉଭୟ ଦେଶର ସଂପର୍କ ପାଇଁ ମୋଦି ପୁଣି କ୍ଷମତାକୁ ଫେରିବା ଦରକାର ବୋଲି ସେ କହୁଛନ୍ତି ।
ସାରା ବିଶ୍ୱରେ ମୋଦୀଙ୍କ ଲୋକପ୍ରିୟତା ରହିଛି । ତେଣୁ କୌଣସି ଅଞ୍ଚଳରେ ଲୋକପ୍ରିୟତା କମିନାହିଁ ବରଂ ପୂର୍ବ ଭାରତ ଯେମିତିକି ଓଡିଶା ଓ ପଶ୍ଚିମବଙ୍ଗରେ ଆମ ଲୋକପ୍ରିୟତା ବଢ଼ିଛି ।
ପ୍ରଶ୍ନଃ ବିଜେଡିରୁ ବିଜେପି ଦଳବଦଳ ଘଟଣାର ପ୍ରଭାବ ନିର୍ବାଚନ ଉପରେ କିପରି ପଡ଼ିବ?
ଉତ୍ତରଃ ଏହା କେବଳ ସାଧାରଣ ଦଳବଦଳ ଘଟଣା ନୁହେଁ ।
ଓଡ଼ିଶାରେ ସମସ୍ତେ ଜାଣନ୍ତି କିପରି ବିଜେଡି ଗତ କିଛି ବର୍ଷ ମଧ୍ୟରେ ବଦଳି ଯାଇଛି । ଅପରାଧୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ନନେଇ ସେମାନଙ୍କୁ ଆଶ୍ରୟ ପ୍ରଦାନ କରାଯାଉଛି ।
ଲୋକଙ୍କ ପ୍ରତି ଉତ୍ତରଦାୟିତ୍ୱ ନଥିବା ଅଫିସରଙ୍କ ଶାସନ ଚାଲିଛି । ମୁଁ ଏହି ପ୍ରସଙ୍ଗକୁ ଦଳ ଭିତରେ ଆଭ୍ୟନ୍ତରୀଣ ଭାବେ ଉତଥାପନ କରିଥିଲି, ପରେ ଖୋଲାଖୋଲି ବିରୋଧ କଲି ।
ମତେ ଅପମାନିତ ଓ ଆକ୍ରମଣ କରାଗଲା । ସାଂସଦ ଭାବରେ ମୋ କାମ ଯେପରି ନକରି ପାରିବି ସେଥିପାଇଁ ବାଧା ଦିଆଗଲା ।
ବାଧ୍ୟ ହୋଇ କୌଣସି ବିକଳ୍ପ ନଥିବା ସତ୍ୱେ ମୁଁ ଦଳ ଛାଡ଼ିଲି ।
ଦୀର୍ଘ ୯ ମାସ ଧରି ଲୋକଙ୍କ ସହ ବିଚାରବିମର୍ଶ କରିବା ପରେ ମୁଁ ବିଜେପିରେ ଯୋଗ ଦେଲି । ଲୋକେ ବିଜେପିକୁ ଚାହୁଁଛନ୍ତି ।
କେନ୍ଦ୍ରାପଡ଼ା ବାସିନ୍ଦା ଜାଣିଛନ୍ତି ମୁଁ ସେମାନଙ୍କ ପାଇଁ କାମ କରୁଛି । ତା ସାଙ୍ଗକୁ ଚାଲିଥିବା ପରିବର୍ତ୍ତନର ହାୱାରେ କେନ୍ଦ୍ର ଓ ରାଜ୍ୟରେ ବିଜେପି ସରକାର ଗଠନ ହେବ ।
ପ୍ରଶ୍ନଃ ଯଦି ବିଜେପି ଓଡ଼ିଶାରେ କ୍ଷମତାକୁ ଆସେ, କିଏ ମୁଖ୍ୟମନ୍ତ୍ରୀ ହେବେ?
ଉତ୍ତରଃ ରାଜ୍ୟର ନେତୃତ୍ୱ ନେବା ପାଇଁ ଦଳରେ ବହୁ ଦକ୍ଷ ନେତା ଅଛନ୍ତି । ସମୟ ଆସିଲେ ଦଳର ପ୍ରାଧିକୃତ ଫୋରମ ଏ ସଂପର୍କରେ ନେବ ।
ବ୍ୟକ୍ତିଗତ ଭାବେ ମୁଁ କୌଣସି ସର୍ତ୍ତ ରଖି ଦଳରେ ଯୋଗ ଦେଇନାହିଁ । ମାନସିକତା ମେଳ ଖାଇବାରୁ ମୁଁ ମିଶିଛି ।
ରାଜ୍ୟ ତଥା ଦେଶର ସ୍ୱାର୍ଥ ପାଇଁ ଦୀର୍ଘମିଆଦି ନିଷ୍ପତ୍ତି ନେବା ସଂପର୍କରେ ମୁଁ ଏକମତ । ଓଡ଼ିଶାକୁ ଦାରିଦ୍ର୍ୟର ଚକ୍ର ଓ ପଛୁଆପଣରୁ ବାହାରକୁ ଆଣିବାକୁ ପଡ଼ିବ ।
ଏତେ କମ ସମୟ ମଧ୍ୟରେ ବିଜେପି ମତେ ଏତେ ସ୍ୱୀକୃତି ଦେଇଥିବାରୁ ମୁଁ ଧନ୍ୟବାଦ ଜଣାଉଛି ।
ରାଜ୍ୟ କିମ୍ବା ଜାତୀୟ ସ୍ତରରେ ହେଉ କିମ୍ବା ଦଳ କିମ୍ବା ସରକାରରେ ହେଉ ମତେ ଯେଉଁ ଦାୟିତ୍ୱ ପ୍ରଦାନ କରାଯିବ ତାକୁ ମୁଁ ସୂଚାରୁ ରୂପେ ତୁଲାଇବା ପାଇଁ ବଦ୍ଧପରିକର ।
ମୋ ବନ୍ଧୁମାନଙ୍କୁ ମିଳିଥିବା ଦାୟିତ୍ୱ ନିର୍ବାହରେ ସେମାନଙ୍କୁ ସାହାଯ୍ୟ କରିବି ।
ପ୍ରଶ୍ନଃ ବ୍ୟକ୍ତିଗତ ଆରୋପ କରୁନଥିବା ନବୀନ ଆପଣଙ୍କ ବିରୋଧରେ ଅଭିଯୋଗ କରିଛନ୍ତି ଯେ, ଆପଣ ତାଙ୍କ ସ୍ୱାସ୍ଥ୍ୟାବସ୍ଥା ସଂପର୍କରେ ଗୁଜବ ପ୍ରଚାର କରିଥିଲେ ଏବଂ ନିର୍ବାଚନ କମିଶନଙ୍କ ନିକଟରେ ମିଥ୍ୟା ସତ୍ୟପାଠ ଦାଖଲ କରିଥିଲେ?
ଉତ୍ତରଃ ଏସବୁ ଆରୋପ ଭିତ୍ତିହୀନ ଓ ମୂଲ୍ୟହୀନ ।
ମୁଁ ସବୁବେଳେ ତାଙ୍କ ଉତ୍ତମ ସ୍ୱାସ୍ଥ୍ୟ କାମନା କରେ ।
ନବୀନ ବାବୁ ପିଲାଳିଆମୀ କରୁଛନ୍ତି । ମତେ ତାଙ୍କ ପାଇଁ ଦୁଃଖ ଲାଗୁଛି ।
ତାଙ୍କ ପରାମର୍ଶଦାତାଙ୍କ ଭୁଲ୍ ପରାମର୍ଶ ଯୋଗୁଁ ସେ ଏପରି କରୁଛନ୍ତି । ଆଉ କିଛି ଦିନର କଥା, ତାଙ୍କ ଦୌଡ଼ ଶେଷ ହେବ ।
ପ୍ରଶ୍ନଃ ଯଦି ଆପଣଙ୍କର ଆଜି ନବୀନ ପଟ୍ଟନାୟକଙ୍କ ସହ ଦେଖା ହୁଏ, ତେବେ ଆପଣ ଦୁହିଁଙ୍କ ମଧ୍ୟରେ କଣ କଥାବାର୍ତ୍ତା ହେବ?
ଉତ୍ତରଃ ଆମେ ପରସ୍ପର ସହ ବର୍ଷକରୁ ଅଧିକ ସମୟ ଧରି କଥା ହୋଇନାହୁଁ ।
ମତେ ବ୍ୟକ୍ତିଗତ ଭାବେ ଆଘାତ ଦେବା ବ୍ୟତୀତ ସେ ଶାଳୀନତାର ସମସ୍ତ ସୀମା ଅତିକ୍ରମ କରିଛନ୍ତି ।
ମୋ ବାପାଙ୍କ ମୃତ୍ୟୁ ପରେ ସେ ଶେଷ ଦର୍ଶନ ଜଣାଇବାକୁ ମଧ୍ୟ ଆସିଲେ ନାହିଁ । ଏପରିକି ବିଜେଡିରେ ଥିବା ମୋ ପୂର୍ବ ସାଥୀମାନଙ୍କୁ ମଧ୍ୟ ଶୁଦ୍ଧିକ୍ରିୟାରେ ଯୋଗ ଦେବାକୁ ବାରଣ କଲେ ।
ଅନେକ ଲୋକ ଜାଣିନଥିବେ ଯେ, ମୋ ବାପା କେବଳ ବିଜୁ ବାବୁଙ୍କ ଘନିଷ୍ଠ ସହଯୋଗୀ ନଥିଲେ ବିଜୁ ବାବୁ ଅର୍ଥନୈତିକ ସଙ୍କଟରେ ପଡ଼ିଥିବା ବେଳେ ସେ ତାଙ୍କୁ ସାହାଯ୍ୟ କରିଥିଲେ ।
କେବଳ ଏତିକି ନୁହେଁ ନବୀନ ରହୁଥିବା ଘର ନିଲାମ ହେବାରୁ ମଧ୍ୟ ବଂଚାଇଥିଲେ । ନବୀନ ଯାହା କଲେ ତାହା ସଂପୂର୍ଣ୍ଣ ଅସଭ୍ୟତା ।
ମୃତ୍ୟୁ ଭଳି ଘଟଣାରେ ଏପରି ଆଚରଣ ଗ୍ରହଣୀୟ ନୁହେଁ ।
କଟକ, ଏପ୍ରିଲ ୧୬ (ଲୋକାଲ ୱାୟାର) : କଟକ ସଦର(ସଂରକ୍ଷିତ) ବିଧାନସଭା ଆସନରେ ଶାସକ ବିଜେଡି ପ୍ରାର୍ଥୀ ଚନ୍ଦ୍ରସାରଥୀ ବେହେରାଙ୍କୁ କେବଳ ମୁଖ୍ୟମନ୍ତ୍ରୀ ନବୀନ ପଟ୍ଟାନାୟକଙ୍କ ଭାବମୂର୍ତ୍ତି ଭରଷା ହୋଇଥିବା ବେଳେ କଂଗ୍ରେସ ପ୍ରାର୍ଥୀ ଅଭିଷେକ ମହାନନ୍ଦଙ୍କୁ ଦଳୀୟ ପାରମ୍ପରିକ ଭୋଟ ଓ ବିଜେପି ପ୍ରାର୍ଥୀ ଦିଲ୍ଲୀପ ମଲ୍ଲିକ ମୋଦି ହାୱା ଓ ନିଜର ସାଙ୍ଗଠନିକ ଦକ୍ଷତା ଉପରେ ଆସ୍ଥା ରଖିଛନ୍ତି ।
ଏଠାରେ ଜିତାପଟ କାହାର ହେବ ତାହା ଆକଳନ କରିବା ମୁସ୍କିଲ ହୋଇପଡିଥିଲା ବେଳେ ବିଜେଡି ଓ ବିଜେପି ମଧ୍ୟରେ ଏକ ରୋଚକ ଲଢେଇ ହେବାକୁ ଯାଉଛି ।
ତେବେ ଏଠାରେ ଏସୟୁସିଆଇ ପ୍ରାର୍ଥୀ ପରମାନନ୍ଦ ସେଠୀ, ସ୍ବାଧିନ ପ୍ରାର୍ଥୀ ରାକେଶ ବେହେରା ମଧ୍ୟ ଲଢେଇରେ ରହିଛନ୍ତି ।
ଗତ ଦୁଇ ନିର୍ବାଚନରେ ଏଠାରେ ବିଜେଡି ଓ ବିଜେପି ମଧ୍ୟରେ ମୁଖ୍ୟତଃ ପ୍ରତିଦ୍ବନ୍ଦିତା ହୋଇଛି । ବିଜେଡି ପ୍ରାର୍ଥୀ ବେହେରାଙ୍କ ଲାଗି ଦଳର ଅସନ୍ତୁଷ୍ଟ ଗୋଷ୍ଠୀ ବଡ ସମସ୍ୟା ହୋଇ ମୁଣ୍ଡ ଟେକିଛନ୍ତି ।
ଚନ୍ଦ୍ରସାରଥୀ ୨୦୧୪ ନିର୍ବାଚନରେ ପ୍ରାୟ ୨୪ ହଜାରରୁ ଅଧିକ ଭୋଟ ବ୍ୟବଧାନରେ ଜିତିଥିଲେ । ଚନ୍ଦ୍ରସାରଥୀ ମନ୍ତ୍ରୀ ପଦ ପାଇବା ପରେ ତାଙ୍କ ନିର୍ବାଚନ ମଣ୍ଡଳୀରେ ଲୋକ ସଂପର୍କ କମିଥିବା ଆଲୋଚନା ହେଉଛି ।
ବିଜେପି ପ୍ରାର୍ଥୀ ଦିଲ୍ଲୀପ ଦୁଇଥର ନିର୍ବାଚନ ହାରିଥିଲା ବେଳେ ତୃତୀୟ ଥର ଲାଗି ପ୍ରତିଦ୍ବନ୍ଦିତା କରୁଛନ୍ତି । ବିଜେଡିର ଅସନ୍ତୁଷ୍ଟ ଗୋଷ୍ଠୀକୁ ସେ ନିଜ ଦଳରେ ମିଶାଇ ଶକ୍ତି ବୃଦ୍ଧି କରିଛନ୍ତି ।
୧୯୯୫ ମସିହାରେ ଶେଷ ଥର ଲାଗି ଏଠାରେ କଂଗ୍ରେସ ପ୍ରାର୍ଥୀ ବିଜୟଲକ୍ଷ୍ମୀ ସାହୁ ଜିତିବା ପରେ ମନ୍ତ୍ରୀ ହୋଇଥିଲେ । ୨୦୦୦ରେ ବିଜେପିର ନିବେଦିତା ପ୍ରଧାନ, ୨୦୦୪ରେ ସ୍ବାଧିନ ପ୍ରାର୍ଥୀ ପ୍ରଭାତ ବିଶ୍ବାଳ, ୨୦୦୯ରେ କାଳିନ୍ଦି ବେହେରା ଓ ୨୦୧୪ରେ ଚନ୍ଦ୍ରସାରଥୀ ଏଠାରୁ ଜିତିଥିଲେ ।
ଏଥର ସଦର ବିଧାନସଭା ଆସନରେ ଯିଏ ବି ଜିତୁ ନା କାହିଁକି ହାରଜିତର ବ୍ୟବଧାନ କମ ରହିବ ବୋଲି ଜଣାପଡିଛି ।
ଭୁବନେଶ୍ୱର, ଏପ୍ରିଲ ୧୫ (ଲୋକାଲ ୱାୟାର): 'ନବୀନ ନବୀନ ଆମ ନବୀନ', 'ନବୀନ ବାବୁ ଆମର ନେତା', 'ଆମେ ନବୀନ ଫ୍ୟାନ୍' । ସ୍ୱତନ୍ତ୍ର ଭାବେ ନବୀନ ପଟ୍ଟନାୟକଙ୍କୁ ନେଇ ପ୍ରସ୍ତୁତ ଏମିତି ଅନେକ ଗୀତ ଏବେ ସୋସିଆଲ ମିଡିଆରୁ ଆରମ୍ଭ କରି ଜନସଭାରେ ଭାଇରାଲ ହେବାର ଲାଗିଛି ।
ବିଭିନ୍ନ ମ୍ୟୁଜିକ୍ କମ୍ପାନୀ, ସଙ୍ଗୀତକାର, କଣ୍ଠଶିଳ୍ପୀ ନିଜସ୍ୱ ଉଦ୍ୟମରେ ଏହିଭଳି ଗୀତ କରିଛନ୍ତି । ଗୀତଗୁଡ଼ିକ ନିର୍ବାଚନ ଘୋଷଣାର ବହୁ ପୂର୍ବରୁ ସୋସିଆଲ୍ ମିଡିଆରେ ରିଲିଜ୍ ହୋଇ ବିଶେଷ ସଫଳତା ସାଉଁଟି ଚାଲିଛି ।
ଅଧିକାଂଶ ଗୀତରେ କଣ୍ଠଦାନ କରିଛନ୍ତି ଓଲିଉଡର ଷ୍ଟାର୍ ଗାୟକ ତଥା ନିକଟରେ ବିଜେଡିରେ ମିଶିଥିବା ହ୍ୟୁମାନ୍ ସାଗର ।
ପ୍ରାୟ ୧୨-୧୩ଟି ଗୀତ ସୋସିଆଲ୍ ମିଡିଆରେ ଭାଇରାଲ ହୋଇଛି । ସବୁଥିରେ ନବୀନଙ୍କୁ ଶୀର୍ଷରେ ରଖି ଗୀତ ହୋଇଛି, ତା' ସହିତ ତାଙ୍କ ଡାଏଲଗ୍ 'ଆପଣମାନେ ଖୁସି ତ?'କୁ ନେଇ ବି ଗୀତ ହୋଇଛି । ସମ୍ବଲପୁରୀ ଭାଷାରେ ବି ଗୀତ ହୋଇଛି ।
ଇଂ. ଦେବବ୍ରତ ମିଶ୍ର ପ୍ରଯୋଜିତ, ରତନ କୁମାର ପୂଜାହାରୀଙ୍କ ରଚିତ ସମ୍ବଲପୁରୀ ଗୀତ 'ନବୀନ ବାବୁ ଆମର ନେତା' ।
ଏହାକୁ ଗାଇଛନ୍ତି ଉମାକାନ୍ତ ବାରିକ ଓ ଜାଗୃତି ମିଶ୍ର । ଗୁରୁ ଶତପଥୀଙ୍କ ଗୀତ, କାର୍ତ୍ତିକ କୁମାରଙ୍କ ସଙ୍ଗୀତ ଏବଂ ସୋନାଲୀ ଶତପଥୀଙ୍କ ପ୍ରଯୋଜନାରେ ହ୍ୟୁମାନ୍ ସାଗର ଗାଇଛନ୍ତି 'ଆପଣମାନେ ଖୁସି ତ?' ।
ବିଦୁଲତା ପ୍ରଡକ୍ସନ୍ ନିବେଦିତ ଅଶ୍ୱିନୀ କୁମାର ରାଉତ ପ୍ରଯୋଜିତ 'ଆମେ ନବୀନ ଫ୍ୟାନ୍' । ଏହାକୁ ଗାଇଛନ୍ତି ହ୍ୟୁମାନ୍ ସାଗର । ଲେଖିଛନ୍ତି ପ୍ରମୋଦ ପରିଡ଼ା ଏବଂ ସଙ୍ଗୀତ ନିର୍ଦ୍ଦେଶନା ଦେଇଛନ୍ତି ବିରାଜ ପ୍ରସାଦ ।
ପ୍ରଭାସ ବେହେରାଙ୍କ ସଙ୍ଗୀତ ଓ ନିର୍ଦ୍ଦେଶନାରେ 'ନବୀନ ନବୀନ ଆମ ନବୀନ' । ଏହାକୁ ଲେଖିଛନ୍ତି ଯୁଧିଷ୍ଟିର ଏବଂ ଗାଇଛନ୍ତି ସତ୍ୟ । ଅରମାନ୍ ମ୍ୟୁଜିକ୍ ପ୍ରସ୍ତୁତ ମୁନୁ ପାଗଳଙ୍କ ଗୀତ, ଜାପାନୀଙ୍କ ସଙ୍ଗୀତରେ ହ୍ୟୁମାନ୍ ଗାଇଛନ୍ତି 'ନବୀନ ନବୀନ' ।
ଇଂ. ଦେବବ୍ରତ ମିଶ୍ର ପ୍ରଯୋଜିତ ରତନ ପୂଜାହାରୀ ଗୀତ, ରେହାନ କମଳ ସଙ୍ଗୀତ ସଂଯୋଜନାରେ ମଣ୍ଟୁ ଛୁରିଆ ଗାଇଛନ୍ତି ସମ୍ବଲପୁରୀ ଗୀତ 'ଆମର ଚିହ୍ନା ଶଙ୍ଖ ଚିହ୍ନା' । ସାଇଦୀପ ସାହୁଙ୍କ ଗୀତ ରଚନା ଓ ନିର୍ଦ୍ଦେଶନାରେ ବିଷ୍ଣୁମୋହନ କବି ଗାଇଛନ୍ତି 'ଆମ ନେତା ନବୀନ ବାବୁ' ।
'ନିମକି' ଚଳଚ୍ଚିତ୍ରରେ ନବୀନଙ୍କୁ ନେଇ ଗୀତ ରହିଛି 'ତୁମେ ଆଦର୍ଶର ଅବିଧାନ... ସ୍ୱଚ୍ଛତାର ସମ୍ବିଧାନ' । ଆମ ସ୍ୱର ପକ୍ଷରୁ ଧନେଶ୍ୱର ମହାପାତ୍ରଙ୍କ ରଚନାରେ ନକୁଳଙ୍କ ସ୍ୱରରେ 'ନବୀନ ବାବୁ କରେ ପ୍ରଣାମ' ।
ଶାଶ୍ୱତ ତ୍ରିପାଠୀଙ୍କ 'ବାର୍ଥ ଡେ ନବୀନ' । ଏଥିରେ କଣ୍ଠଦାନ ସାଙ୍ଗକୁ ସଙ୍ଗୀତ ନିର୍ଦ୍ଦେଶନା ଦେଇଛନ୍ତି ଶାଶ୍ୱତ । ଗୀତ ଲେଖିଛନ୍ତି ଶରତ ସାହୁ । ଗୀତର ପ୍ରଯୋଜନା କରିଛନ୍ତି ନବଜୀବନ ପଣ୍ଡା ଏବଂ ସରୋଜ କୁମାର ପୁରୋହିତ । ଦୁର୍ଗା ମହାପାତ୍ରଙ୍କ ସଙ୍ଗୀତ ନିର୍ଦ୍ଦେଶନାରେ କଣ୍ଠଶିଳ୍ପୀ ଜୟଶ୍ରୀ ଧଳ 'ଆପଣମାନେ ଖୁସି?' ଗୀତ ଗାଇଛନ୍ତି । ଏହିଭଳି ଗୀତସବୁ ନବୀନଙ୍କୁ ନେଇ ପ୍ରସ୍ତୁତ ହୋଇଛି । ଏସବୁ ଗୀତ ୟୁଟ୍ୟୁବରେ ଲକ୍ଷାଧିକ ଲୋକଙ୍କୁ ଛୁଇଁ ପାରିଛି ।
ଓଡ଼ିଶାରୁ ଆରମ୍ଭ ହୋଇଛି ଦକ୍ଷ ପ୍ରଶାସକ ହେବାର ଅଭିଳାଷ : ଅନ୍ୟା ଦାସ (ସାକ୍ଷାତକାର)
କେନ୍ଦ୍ରୀୟ ଲୋକସେବା ଆୟୋଗ (ୟୁପିଏସସି) ପରିଚାଳିତ ସିଭିଲ ସର୍ଭିସ ପରୀକ୍ଷା-୨୦୧୮ର ଫଳ ପ୍ରକାଶ ପାଇଥିବା ବେଳେ ଏଥିରେ ଅନେକ ଓଡ଼ିଆ ପରୀକ୍ଷାର୍ଥୀଙ୍କୁ ସଫଳତା ମିଳିଛି।
ସେମାନଙ୍କ ମଧ୍ୟରେ ସଫଳତା ପାଇଥିବା ଜଗତସିଂହପୁର ତୋଟାପଡ଼ା ଅଞ୍ଚଳର ଅନ୍ୟା ଦାସ ଭିନ୍ନ ଜଣେ ବ୍ୟକ୍ତିତ୍ବ କହିଲେ ଅତ୍ୟୁକ୍ତି ହବନି ।
ଯିଏକି ପିଲାବେଳର ସ୍ବପ୍ନକୁ ସାକାର କରିବା ଆକାଂକ୍ଷାରେ ଦୁଇଥର ସଫଳ ହୋଇ ନିଜ ଦକ୍ଷତାକୁ ପ୍ରମାଣିତ କରିଛନ୍ତି । ପ୍ରଥମ ଚେଷ୍ଟାରେ ୫୭୯ତମ ସ୍ଥାନ ଅଧିକାର କରିଥିବା ଅନ୍ୟା ୨୦୧୮ ପରୀକ୍ଷାରେ ୬୦ତମ ସ୍ଥାନ ଅଧିକାର କରିଛନ୍ତି ।
ପ୍ରଃ ଓଡି଼ଶାର ଝିଅ ଦେଶବ୍ୟାପୀ ପିଲାଙ୍କ ମଧ୍ୟରେ ୬୦ତମ ସ୍ଥାନ ଅଧିକାର କରିଛନ୍ତି, ସେଥିପାଇଁ କେତେ ଖୁସି ଅଛନ୍ତି ?
ଉଃ ବହୁତ ଖୁସି ଲାଗେ ଯେ ଆଜି ମୋ ସ୍ବପ୍ନ ସାକାର ହୋଇପାରିଛି, ଯେହେତୁ ମୂଳ ଲକ୍ଷ୍ୟ ହାସଲ କରିବାରେ ପ୍ରଥମ ମାଧ୍ୟମ ଥିଲା ଓଡ଼ିଶା । ତେଣୁ ଯଦି ମୋ ରାଜ୍ୟର ଉନ୍ନତି ପାଇଁ କାର୍ଯ୍ୟ କଲି ତେବେ ଗର୍ବ ଅନୁଭବ କରିବି ।
୨- ପରୀକ୍ଷା ପାଇଁ କେମିତି ପଢ଼ାପଢ଼ି କରୁଥିଲେ ?
ଉଃ ମୁଁ ୨୦୧୫ରୁ ସିଭିଲ ସର୍ଭିସ ପରୀକ୍ଷା ପାଇଁ ପ୍ରସ୍ତୁତ ହେଉଥିଲି । ପ୍ରଥମେ ଏତେ ସମୟ ପଢ଼ିବା ସହଜ ହୋଇପାରୁନଥିଲା କିନ୍ତୁ ଖବରକାଗଜ ଓ ପତ୍ରିକା ପଢ଼ିବାକୁ ଭଲ ପାଉଥିଲି । ତେଣୁ ଧୀରେ ଧୀରେ ଅଧିକ ସମୟ ଦେଇ ତାକୁ ପଢ଼ିବାକୁ ଚେଷ୍ଟା କଲି ।
ଫଳତଃ ପଢା ପ୍ରତି ଆଗ୍ରହ ବଢ଼ିବାରୁ ୭ ରୁ ୮ ଘଣ୍ଟା ପଢ଼ିବା ସହ ସ୍ଥିରମନା ହୋଇ ପାରିପାର୍ଶ୍ବିକ ଜ୍ଞାନ ଆହରଣ କରିପାରିଲି । ତେଣୁ ୨୦୧୬ରେ ପ୍ରଥମେ ପରୀକ୍ଷା ଦେଇ ୫୭୯ ତମ ସ୍ଥାନ ଅଧିକାର କରିଥିଲି ।
ପ୍ରଃ ଥରେ ପରୀକ୍ଷାରେ ସଫଳତା ପାଇବା ପରେ ପୁଣି ଥରେ ସେହି ପରୀକ୍ଷା ପାଇଁ ସମୟ ଓ ଧେର୍ଯ୍ୟର ସହ ପ୍ରସ୍ତୁତି କରିବା କେତେ କଷ୍ଟସାଧ୍ୟ?
ଉଃ ପ୍ରଥମ ଥର ପାଇଥିବା ର୍ୟାଙ୍କରେ ସନ୍ତୁଷ୍ଟ ନ ଥିଲି । ତେଣୁ ଆଉ ଥରେ କଠିନ ପରିଶ୍ରମ କରି ନିଜ ଦକ୍ଷତାକୁ ଠିକ ରୂପେ ପ୍ରମାଣ କରିବାକୁ ନିଷ୍ପତ୍ତି ନେଲି । ସେଥିପାଇଁ ପ୍ରଶାସନିକ ସେବା ଚାକିରିରେ ଥାଇ ମଧ୍ୟ ଭଲ ଭାବେ ପଢ଼ାପଢ଼ି କରୁଥିଲି ।
ପ୍ରଃ ଚଳିତ ଥର ପରୀକ୍ଷା ପାଇଁ କିପରି ପ୍ରସ୍ତୁତ ହେଉଥିଲେ ?
ଉଃ ପ୍ରତ୍ୟେକ ଦିନ କାର୍ଯ୍ୟସୂଚୀକୁ ନେଇ ମୁ ପ୍ରସ୍ତୁତି ଆରମ୍ଭ କରୁଥିଲି । ଦୈନିକ ଭୋର ସାଢଢ଼ ତିନି-ଚାରିରୁ ଉଠି ଆଗେ ମନକୁ ସ୍ଥିର ରଖିବା ପାଇଁ ଧ୍ୟାନ କରେ ।
ତା ପରେ ପୁରୁଣା ପାଠକୁ ଅଭ୍ୟାସ କରେ ଓ ତା ସହ କିଛି ନୂଆ ବିଷୟକୁ ପଢେ । ଏଥିସହ ଦୈନିକ ଖବର କାଗଜ ପଢି଼ ସେଥିରୁ ଗୁରୁତ୍ୱପୂର୍ଣ୍ଣ ତଥ୍ୟକୁ ଲେଖି ରଖେ । ଆଉ ରାଜ୍ୟସଭା ଟିଭି, ପର୍ଯ୍ୟଟନ ବିଷୟବସ୍ତୁ ୟୁଟ୍ୟୁବରୁ ଦେଖେ ।
୫- ପରୀକ୍ଷା ପାଇଁ କେଉଁଠି ପ୍ରସ୍ତୁତି କରୁଥିଲେ?
ଉଃ ୨୦୧୫ରେ ଓଡ଼ିଶାରେ ରହି ପରୀକ୍ଷା ପାଇଁ ନିଜକୁ ପ୍ରସ୍ତୁତ କରିଥିଲି । ୨୦୧୬ରେ ବିଧିବଦ୍ଧ ଭାବେ ଦିଲ୍ଲୀରେ କୋଚିଂ ନେବା ସହ ଦରକାର ଥିବା ପୁସ୍ତକ ପଢିବା ଓ ବନ୍ଧୁମାନଙ୍କ ସହଯୋଗରେ ଅଧ୍ୟୟନ ଜାରି ରଖିଲି ।
ପ୍ରଃ ବର୍ତ୍ତମାନ ଯେଉଁମାନେ ସିଭିଲ ସର୍ଭିସ ପାଇଁ ପ୍ରସ୍ତୁତି କରୁଛନ୍ତି ବା ଦେବା ପାଇଁ ଲକ୍ଷ ରଖିଛନ୍ତି ତାଙ୍କୁ କଣ ପରାମର୍ଶ ଦେବେ?
ଉଃ ସିଭିଲ ସର୍ଭିସ ପାଇବା ସହଜ କଥା ନୁହେଁ, ତେଣୁ ପ୍ରସ୍ତୁତି ଭଲ ରୂପେ କରନ୍ତୁ । ପରୀକ୍ଷା ପାଠ୍ୟକ୍ରମକୁ ପଢ଼ନ୍ତୁ ଓ ସେହି ହିସାବରେ ଅଳ୍ପ ପଢ଼ିଲେ ବି ଯଥାର୍ଥ ଜ୍ଞାନ ଆହରଣ କରନ୍ତୁ ଆଉ ଅଧ୍ୟୟନ ବିଷୟବସ୍ତୁ ଉପରେ ଆଧାରିତ ଗୁଡ଼ିଏ ମକ୍ ଟେଷ୍ଟ କିମ୍ବା ଟେଷ୍ଟ ସିରିଜ ସାହାଯ୍ୟ ନିଅନ୍ତୁ ଏହା ଦ୍ବାରା ନିଜର ଭୁଲ ତ୍ରୁଟି ନିଜେ ଜାଣି ତାର ସୁଧାର କରିବା ସହଜ ହୋଇଯାଇ ପାରିବ।
ସୋସିଆଲ ମିଡିଆକୁ ଉଚିତ ଉପାୟରେ ପଢ଼ା କ୍ଷେତ୍ରରେ ବ୍ୟବହାର କରନ୍ତୁ କାରଣ ମୁଁ ସେଥିରୁ ମଧ୍ୟ ବିଷୟଭିତ୍ତିକ ଜ୍ଞାନ ଆହରଣ କରିଛି ।
ପ୍ରଃ ବର୍ତ୍ତମାନ ଦେଖିବାକୁ ମିଳୁଛି ଯେ, ପ୍ରଶାସନିକ ଅଧିକାରୀ ମାନେ ରାଜନୈତିକ ଚାପ ପାଇଁ ହେଉ କିମ୍ବା ପରିପାର୍ଶ୍ବିକ ଚାପ ପାଇଁ ନିଜ ପଦବିିି ଛାଡ଼ିଦେଉଛନ୍ତି, ତା ଆପଣ ସେଭଳି ପରିସ୍ଥିତିକୁ କିପରି ସାମ୍ନା କରିବେ?
ଊଃ ରାଜନୈତିକ ବ୍ୟକ୍ତି ଲୋକଙ୍କ ସମସ୍ୟାକୁ ଆମ ପାଖରେ ପହଞ୍ଚାନ୍ତି ଆଉ ଆମେ ତାକୁ କାର୍ଯ୍ୟକାରୀ କରୁ । ଯଦି ମୋ କ୍ଷେତ୍ରରେ ଏପରି ନକରାତ୍ମକ ପରିସ୍ଥିତି ସୃଷ୍ଟି ହେଲା ତେବେ ମୁଁ ଦେଶର ଆଇନ ସହ ଯିବାକୁ ଚାହିଁବି ଓ ଆଇନ ଅନୁଯାୟୀ କାର୍ଯ୍ୟ କରିବି।
ପ୍ରଃ ଦକ୍ଷ ପ୍ରଶାସକ ହେବାର ପ୍ରେରଣା କେଉଁଠୁ ପାଇଲେ?
ଉଃ ପିଲାବେଳୁ ହିଁ ଆଇଏଏସ ଅଫିସର ଶବ୍ଦ ଶୁଣିଆସିଛି ଯାହାର ଅର୍ଥ ବୁଝିନଥିଲେ ବି ନିଜକୁ ସେ ସ୍ଥାନରେ ରଖିବାକୁ ଖୁବ ଇଚ୍ଛା ଥିଲା । ମୋ ବାପା (ଇନ୍ଦୁଭୂଷଣ ଭୂୟାଁ) ଜଣେ ସାହିତ୍ୟିକ ।
ତାଙ୍କ ସଂସ୍ପର୍ଶରେ ଆସି ମୋତେ ବହୁତ ଗୁଡ଼ିଏ ବହି ପଢ଼ି ବିଷୟଗତ ଜ୍ଞାନ ଆହରଣ କରିବାକୁ ସୁଯୋଗ ମିଳୁଥିଲା, ତେବେ ସେହିଠାରୁ ହିଁ ଦକ୍ଷ ପ୍ରଶାସକ ହେବାର ସ୍ବପ୍ନକୁ ଉତ୍ସାହ ମିଳିଥିଲା ।
ନିର୍ବାଚନରେ ପୁଲିସର ଭୂମିକା ଗୁରୁତ୍ୱପୂର୍ଣ୍ଣ, ଶାନ୍ତିପୂର୍ଣ୍ଣ ନିର୍ବାଚନ ଆମ ଲକ୍ଷ୍ୟଃ ଡିସିପି ଅଖିଳେଶ୍ୱର ସିଂହ (ସାକ୍ଷାତକାର)
୨୦୧୭ ଜୁନ ମାସରୁ ଅଖିଳେଶ୍ୱର ସିଂହ କଟକ କମିଶନରେଟ ପୁଲିସରେ ଡିସିିପି ଭାବେ କାର୍ଯ୍ୟରତ । ସହର ଓ ଉପକଣ୍ଠ ଅଞ୍ଚଳରେ ଆଇନଶୃଙ୍ଖଳା ରକ୍ଷା ଦିଗରେ ଅନେକ ପଦକ୍ଷେପ ନେଇଥିବା ଶ୍ରୀ ସିଂହଙ୍କ ସହ ଲୋକାଲ ୱାୟାର ପ୍ରତିନିଧି ପରେଶ କୁମାରଙ୍କ ବାର୍ତ୍ତାଳାପ....
ପ୍ରଶ୍ନ : ଲୋକସଭା ନିର୍ବାଚନ ଏବଂ ବିଧାନସଭା ନିର୍ବାଚନରେ ନିର୍ବାଚନ ଆୟୋଗଙ୍କ ଯେତିକି ଗୁରୁତ୍ୱପୂର୍ଣ୍ଣ ଭୂମିକା ରହିଥାଏ, ପୁଲିସର ମଧ୍ୟ ସେତିକି ଗୁରୁଦାୟିତ୍ୱ ରହିଥାଏ। ଏହା ଉପରେ ଆପଣଙ୍କ କ'ଣ ମତ ରହିଛି?
ଉତ୍ତର : ବହୁତ ଦାୟିତ୍ୱ ରହିଛି। ଯେଉଁମାନଙ୍କ ଉପରେ ଅପରାଧିକ ମାମଲା ରହିଛି ସେମାନଙ୍କ ଉପରେ ନଜର ରଖିବାକୁ କୁହାଯାଇଛି।
ଯେଉଁ ମାନଙ୍କର ଆର୍ମ ଲାଇସେନ୍ସ ଅଛି ସେମାନେ ଆର୍ମ ଜମା କରିବେ। ଯେଉଁମାନେ ଅଭ୍ୟାସଗତ ଅପରାଧୀ ଅଛନ୍ତି ସେମାନଙ୍କ ଉପରେ ସିଆରପିସି ୧୦୭ ଏବଂ ୧୧୦ ଅନୁଯାୟୀ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ।
ଯେଉଁମାନଙ୍କ ନାମରେ ଏତଲା ରହିଛି ସେମାନଙ୍କ ଉପରେ ନଜର ରଖାଯିବ। ଯଦି କୌଣସି ସ୍ଥାନରେ ଅର୍ଥ ବଣ୍ଟନ କରାଯାଉଥିବା ସୂଚନା ମିଳିଲା ସେମାନଙ୍କୁ ଗିରଫ କରାଯିବ।
ଏ ସମସ୍ତ ଦିଗରେ ଆମେ କାର୍ଯ୍ୟ କରୁଛୁ । ଡିଜି ଦେଇଥିବା ସମସ୍ତ ଟାର୍ଗେଟ ପୂରଣ କରିବା ସହ ଆମେ ଅଧିକା କାର୍ଯ୍ୟ କରିଛୁ। ନିର୍ବାଚନରେ ପୁଲିସର ଭୂମିକା ଯାହା ଆମେ ତାହା କାର୍ଯ୍ୟ କରୁଛୁ। ଏକ ଶାନ୍ତିପୂର୍ଣ୍ଣ ନିର୍ବାଚନ କରିବା ଆମ ଲକ୍ଷ୍ୟ।
ପ୍ରଶ୍ନ : ନିର୍ବାଚନ ସମୟରେ ପ୍ରାର୍ଥୀମାନଙ୍କ ପ୍ରାଥିପତ୍ର ଦାଖଲ ଠାରୁ ଆରମ୍ଭ କରି ବିଭିନ୍ନ ପ୍ରଚାର ସମୟରେ ଜନଗହଳି ଦେଖିବାକୁ ମିଳିଥାଏ। କଟକର ଭୌଗଳିକ ସ୍ଥିତି ଅନୁସାରେ ଏହି ଜନଗହଳି ଦ୍ୱାରା ସ୍ଥାନୀୟ ଲୋକେ ବହୁ ଅସୁବିଧାର ସମ୍ମୁଖିନ ହେଉଥିବା ଦେଖିବାକୁ ମିଳୁଛି। ଏତିପ୍ରତି କମିସନରେଟ ପୁଲିସ କ'ଣ ପଦକ୍ଷେପ ନେଉଛନ୍ତି?
ଉତ୍ତର : ନିର୍ବାଚନ କମିଶନ ଆୟୋଗଙ୍କ ନିର୍ଦ୍ଦେଶ ଅନୁସାରେ ଜିଲା ନିର୍ବାଚନ ଅଧିକାରୀ ଏକ ସିଙ୍ଗଲ ୱିଣ୍ଡୋ ବ୍ୟବସ୍ଥା ଦ୍ୱାରା ନିର୍ବାଚନୀ ପ୍ରଚାରର ଅନୁମତି ଦେଉଛନ୍ତି। ଏଥିପାଇଁ ଜିଲ୍ଲାପାଳଙ୍କ ସହ ପୁଲିସ ମିଳିତ ଭାବେ କାର୍ଯ୍ୟା କରୁଛି ।
ହଁ ଏହା ସତ କଟକ ପୁରୁଣା ସହର ହୋଇଥିବାରୁ ଏଠାରେ ଏକ ନିର୍ବାଚନ ରାଲି ଆସିଲେ ଟ୍ରାଫିକ ଜାମ ଦେଖିବାକୁ ମିଳୁଛି।
ଗତ ଦୁଇ ଦିନଧରି ଅଧିକ ପ୍ରାର୍ଥୀ ନାମାଙ୍କନ ଦାଖଲ କରିଥିବାରୁ ସହରରେ ଅଧିକ ଭିଡ଼ ଦେଖିବାକୁ ମିଳିଥିଲା। ଅଧିକ ପ୍ରାର୍ଥୀ ନାମାଙ୍କନ କରିବା ସହ କିଛି ପ୍ରାର୍ଥୀ ଅଧିକ ଲୋକ ମଧ୍ୟ ନେଇକି ଆସିଥିଲେ। ଏଥିପ୍ରତି ଦୃଷ୍ଟି ଦିଆଯାଉଛି।
ପ୍ରଶ୍ନ : କିଛିଦିନ ଧରି ରାଜ୍ୟର ବିଭିନ୍ନ ସ୍ଥାନରେ ପୁଲିସ ଚଢ଼ଉ ଦ୍ୱାରା ଟଙ୍କା ଜବତ କରାଯାଇଛି। ନିର୍ବାଚନ ସମୟରେ ଏହି ଅର୍ଥବଣ୍ଟନକୁ ନେଇ କଟକରେ କ'ଣ ବ୍ୟବସ୍ଥା କରାଯାଇଛି?
ଉତ୍ତର : ଏ ସମସ୍ତ ଦିଗପ୍ରତି ଆମେ ଦୃଷ୍ଟି ଦେଉଛୁ।ପ୍ରାର୍ଥୀ ମାନଙ୍କ ନାମାଙ୍କନ ଦାଖଲ ପରେ ଏହି ସବୁ ସମସ୍ୟା ବଢି଼ଥାଏ। ସମସ୍ତ ଥାନାର ଆଇଆଇସି ମାନଙ୍କ ସହ କଥା ହୋଇଛୁ, ଏହିସବୁ ଜିନିଷ ଦେଖାଗଲେ ସେଥିପ୍ରତି ଦୃଷ୍ଟି ଦିଆଯିବ।
ଫ୍ଲାଇଂ ସ୍କ୍ୱାଡ୍ ଏବଂ ଅନ୍ୟ ସମସ୍ତ ଦଳ ଜିଲ୍ଲାପାଳଙ୍କ ତତ୍ତ୍ୱାବଧାନରେ କାର୍ଯ୍ୟ କରୁଛନ୍ତି। ଅନ୍ୟ ସମସ୍ତ ଆଇଆଇସି ମାନଙ୍କୁ ଏଥିପ୍ରତି ସଜାଗ ରହିବା ପାଇଁ କୁହାଯାଇଛି।
ପ୍ରଶ୍ନ : ୨୦୧୪ ସାଧାରଣ ନିର୍ବାଚନ ସମୟରେ ଆପଣ ମାଲକାନଗିରି ଭଳି ମାଓପ୍ରବଣ ଅଞ୍ଚଳରେ କାର୍ଯ୍ୟରତ ଥିଲେ, କିନ୍ତୁ ବର୍ତ୍ତମାନ ଆପଣ କଟକ ମହାନଗର ନିଗମରେ କାର୍ଯ୍ୟରତ। ଏହି ଦୁଇଟି ସ୍ଥାନରେ କିଭଳି ନିର୍ବାଚନର ପାର୍ଥକ୍ୟକୁ ଦେଖୁଛନ୍ତି?
ଉତ୍ତର : ମାଲକାନଗିରିରେ ନିର୍ବାଚନ ଅଧିକାରୀ ଏବଂ ପୁଲିସ ମାନଙ୍କୁ ନକ୍ସଲ ଆକ୍ରମଣର ଭୟ ରହିଥିଲା । ସହର ଅଞ୍ଚଳରେ ପୁଲିସ ଉପରେ ନକ୍ସଲ ମାନଙ୍କ ଆକ୍ରମଣର ଭୟ ନାହିଁ। ଏଠାରେ ଅଲଗା ସମସ୍ୟା ରହିଛି। ଏଠାକାର ଲୋକମାନେ ରାଜନୈତିକ ସଚେତନତା ଅବଲମ୍ବନ କରୁଛନ୍ତି, ଯାହା ମାଲକାନଗିରିରେ ଦେଖିବାକୁ ମିଳିନଥାଏ।
ରାଜନୈତିକ ଲୋକମାନଙ୍କ ମଧ୍ୟରେ ଜୋରଦାର ପ୍ରଚାର ଏଠାରେ ଦେଖିବାକୁ ମିଳିଥାଏ। କିନ୍ତୁ ମାଲକାନଗିରିରେ ନିର୍ବାଚନ ସୁରୁଖୁରରେ କରିବା ପାଇଁ ବିଏସଏଫ୍, ସିଆରପିଏଫ୍, ଏସଓଜି,ପାରା ମିଲିଟାରୀ ଫୋର୍ସଙ୍କୁ ନିୟୋଜିତ କରାଯାଇଥାଏ।
ପ୍ରଶ୍ନ : ନିର୍ବାଚନ ସମୟରେ ପ୍ରାର୍ଥୀମାନେ ସାମାଜିକ ଗଣମାଧ୍ୟମ ବହୁଳ ଭାବରେ ବ୍ୟବହାର କରିଥାନ୍ତି। ଏହିସମୟରେ କିଛି ପ୍ରାର୍ଥୀମାନଙ୍କ ବିରୋଧରେ ମିଥ୍ୟା ପ୍ରଚାର ମଧ୍ୟ କରାଯାଏ। ଏହା ରୋକିବାକୁ କମିସନରେଟ ପୁଲିସ ଦ୍ୱାରା କ'ଣ ପଦକ୍ଷେପ ନିଆଯାଉଛି?
ଉତ୍ତର : କଟକ କମିସନରେଟ ପୁଲିସ କାର୍ଯ୍ୟାଳୟରେ ସୋସିଆଲ ମିଡିଆ ସମ୍ପର୍କିତ ତଦନ୍ତ ପାଇଁ ସ୍ୱତନ୍ତ୍ର ବ୍ୟବସ୍ଥା କରାଯାଇନାହିଁ। ବର୍ତ୍ତମାନ ସୁଦ୍ଧା ସେଭଳି କୌଣସି ଅଭିଯୋଗ ଆସିନାହିଁ। ଆସିଲେ ଆମେ କାର୍ଯ୍ୟାନୁଷ୍ଠାନ ଗ୍ରହଣ କରିବୁ।
ପ୍ରଶ୍ନ : ପୁଲିସର କାର୍ଯ୍ୟଶୈଳୀକୁ ନେଇ ବିଭିନ୍ନ ରାଜନୈତିକ ଦଳ ଅଭିଯୋଗ କରିଆସୁଛନ୍ତି। ଏହାକୁ ନେଇ ଆପଣଙ୍କ ମତ କ'ଣ?
ଉତ୍ତର : ଏ ସମସ୍ତ ଅଭିଯୋଗ ଦଳମାନଙ୍କ ନିଜର ସମସ୍ୟା। ପୁଲିସ ନିରପେକ୍ଷ ଭାବେ ନିଜ କାର୍ଯ୍ୟ କରୁଛି। ଆମେ କେବେ ପକ୍ଷପାତ କାର୍ଯ୍ୟ କରିନାହୁଁ କିମ୍ବା ଭବିଷ୍ୟତରେ ମଧ୍ୟ କରିବୁ ନାହୁଁ।
ଯିଏ ବି ଆଇନ ଉଲ୍ଲଙ୍ଘନ କରିବ ତାଙ୍କୁ ଗିରଫ କରାଯିବ ସେ ବିଜେଡି, ବିଜେପି କିମ୍ବା କଂଗ୍ରେସ ହେଉନା କାହିଁକି। ଆଜି ପର୍ଯ୍ୟନ୍ତ ଯାହାକୁ ବି ଧରିଛୁ କୌଣସି ଦଳ ଭିତ୍ତିରେ ଗିରଫ କରିନାହୁଁ କିମ୍ବା ଆଗକୁ ମଧ୍ୟ ଧରିବୁ ନାହିଁ । କୌଣସି ଦଳ କ'ଣ କହିଲା ଆମର ସେଥିରେ କୌଣସି ମତଲବ ନାହିଁ।
ପ୍ରଶ୍ନ : ଓଡ଼ିଶାରେ ୨୦୧୯ ସାଧାରଣ ନିର୍ବାଚନ ରାଜନୈତିକ ଦଳମାନଙ୍କ ମଧ୍ୟରେ ଜୋରଦାର ଲଢେଇ ଦେଖିବାକୁ ମିଳୁଛି। ନିର୍ବାଚନ ସମୟରେ ବହୁ ହିଂସାକାଣ୍ଡ ଏପରିକି ହତ୍ୟାକାଣ୍ଡ ହେଉଥିବା ଦେଖିବାକୁ ମିଳିଥାଏ। ଏହା ଯେପରି ନ ହେବ ସେଥି ପାଇଁ କିଭଳି ଦୃଷ୍ଟି ଦିଆଯାଇଛି?
ଉତ୍ତର : ଏଥିପ୍ରତି ଆମେ ବହୁତ ସଜାଗ ଅଛୁ, ସମ୍ବେଦନଶୀଳ ସ୍ଥାନ ମାନଙ୍କରେ ପୁଲିସ ସତର୍କ ରହିବା ସହ ଅପରାଧୀଙ୍କ ଉପରେ ନଜର ରଖାଯାଇଛି ।
ଅପରାଧୀମାନଙ୍କ ଉପରେ ଦୃଢ଼ କାର୍ଯ୍ୟାନୁଷ୍ଠାନ ପାଇଁ ପୁଲିସକୁ ନିର୍ଦ୍ଦେଶ ଦିଆଯାଇଛି । ଏହା ପରେ ବି ଆମେ ନିରବରେ ବସିବୁ ନାହିଁ।
ଯଦି ଏଭଳି କିଏ ବି କାର୍ଯ୍ୟ କରିବ ତାହେଲେ ଆଇନ ତା ଅନୁସାରେ କାର୍ଯ୍ୟ କରିବ। କାର୍ଯ୍ୟାନୁଷ୍ଠାନରୁ ଲୋକେ ଜାଣି ପାରିବେ ।
ପ୍ରଶ୍ନ : ଶାନ୍ତିପୂର୍ଣ୍ଣ ନିର୍ବାଚନ କରିବା ପାଇଁ କଟକ କମିସନରେଟ ପୁଲିସ ତରଫରୁ କ'ଣ ପଦକ୍ଷେପ ନିଆଯାଉଛି?
ଉତ୍ତର : ଶାନ୍ତିପୂର୍ଣ୍ଣ ନିର୍ବାଚନ ପରିଚାଳନା ପାଇଁ ଆମେ ପୂର୍ବରୁ ହିଁ ପ୍ରସ୍ତୁତ ଥିଲୁ। ଅପରାଧିକ କାର୍ଯ୍ୟରେ ଲିପ୍ତଥିବା ଲୋକମାନଙ୍କୁ ଚେତାବନୀ କରାଯାଇଛି। ବର୍ତ୍ତମାନ ଆମେ ଏକ ମାସ ମଧ୍ୟରେ ୨୩ଟି ଅସ୍ତ୍ରଶସ୍ତ୍ର ଜବତ କରିଛୁ ।
ଏଥିମଧ୍ୟରେ ୪୨/୪୩ ଜଣଙ୍କୁ କୋର୍ଟଚାଲାଣ କରାଯାଇଛି। ଏହାବ୍ୟତୀତ ବିଭିନ୍ନ ଅପରାଧିକ ଗୋଷ୍ଠୀକୁ ମଧ୍ୟ ଗିରଫ କରିଛୁ। ବିଭିନ୍ନ ଅପରାଧିକ ଲୋକମାନଙ୍କର ତାଲିକା ପ୍ରସ୍ତୁତ କରାଯାଇଛି।
ସେହି ଲୋକମାନଙ୍କ ଅଞ୍ଚଳ ଆମେ ବୁଲିବୁ ଏବଂ ଲୋକମାନଙ୍କୁ ଚେତାବନୀ ଦବୁ। ନିର୍ବାଚନ ପାଇଁ ଆମେ ପ୍ରାୟତଃ କାର୍ଯ୍ୟ କରିସାରିଛୁ। ଆଉ ଯାହା ବି କାର୍ଯ୍ୟ ଅଛି ତାହା ବହୁତ ଶୀଘ୍ର କରିବୁ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
